ATM perketat kawalan sempadan bendung pencerobohan PATI

KOTA BHARU, 27 Jun- Usaha mengekang pencerobohan pendatangan asing tanpa izin dan gejala penyeludupan terus dipertingatkan dengan memperketatkan kawalan di sempadan negara.

Ini sejajar dengan pembukaan semula sempadan negara bermula 1 Jun lalu. Menurut Panglima Briged Kelapan Infantri Angkatan Tentera Malaysia (ATM), Brigedier Jeneral Abu Hasan Assha’ari Kamis @ Shaffiee, langkah itu dilakukan termasuk di laluan-laluan secara haram yang digunakan penyeludup dan penjenayah bagi menjalankan kegiatan berkenaan. Jelasnya, ATM tidak pernah berkompromi terhadap isu kawalan di sempadan dan sentiasa bekerjasama dengan agensi-agensi lain.

(Panglima Briged Kelapan Infantri ATM, Brigedier Jeneral Abu Hasan Assha’ari Kamis @ Shaffiee)

"Setakat ini sempadan negara masih terkawal dan kami sentiasa bersiap siaga sepanjang masa terutama di kawasan sebelah utara dan pantai timur,"Kami juga masih menjalankan Op Benteng, Op Wawasan dan Op PATI yang berterusan, yang mana setakat ini banyak kejayaan yang berjaya kita capai bagi membendung isu ini," katanya pada Majlis Penyampaian Sijil Perbadanan Hal Ehwal Bekas Anggota Tentera (Perhebat) dan Program Reskilling Upskilling Veteran di Kolej Poly Tech Mara, di Kota Bharu, Kelantan.  Tambahnya lagi, kawalan di sempadan ini terus dilaksanakan sepanjang masa dan bukan sempena pembukaan sempadan itu sahaja selain ATM juga sentiasa menambah baik langkah pengawasan di sempadan negara supaya tidak dibolosi.


32 institusi TVET diperkasa, lahir lebih ramai tenaga mahir

MELAKA, 27 Jun - Kementerian Sumber Manusia (KSM) akan memperkasa 32 institusi Pendidikan dan Latihan Teknikal dan Vokasional (TVET) bawah seliannya termasuk Institut Latihan Perindustrian (ILP) dengan memastikan ia dapat diguna pakai sepenuhnya dalam melahirkan lebih ramai pekerja berkemahiran.Timbalan Menteri Sumber Manusia, Datuk Awang Hashim berkata tiada keperluan untuk menambah institusi pengajian bawah Jabatan Tenaga Manusia (JTK) pada ketika ini kerana jumlah sedia ada dilihat mampu menampung permintaan.

"Buat masa ini juga kita akan penuhkan semua institusi yang ada dan jika ditambah, tetapi tidak digunakan, ia akan membazir kerana selain Kementerian Sumber Manusia terdapat institusi TVET di 11 kementerian lain," katanya ketika ditemui pemberita di Selandar, di sini.Sebelum itu, beliau hadir pada Majlis Konvokesyen ILP Selandar yang disempurnakan oleh Yang Dipertua Negeri Melaka, Tun Mohd Ali Rustam.Tambahnya, kementerian kini giat melakukan pelbagai inisiatif untuk mempromosikan semula subjek perindustrian dalam kalangan belia.


MOT komited laksana promosi amalan selamat dalam operasi perkapalan, pelabuhan

KUALA LUMPUR, 27 Jun - Kementerian Pengangkutan Malaysia (MOT) akan terus berperanan aktif mempromosi amalan selamat dan mampan, dalam operasi perkapalan serta pelabuhan. Antaranya dengan penganjuran kongres Pertubuhan Pelabuhan Antarabangsa (IHMA), yang bertemakan ‘Shaping for a Better, Safer future’ yang berlangsung selama 4 hari di Ibu negara.Menterinya, Datuk Seri Dr. Wee Ka Siong berkata, ketika ini Pelabuhan Klang dan Pelabuhan Tanjung Pelepas (PTP) menjadi antara pelabuhan tersibuk di dunia yang berfungsi sebagai pintu masuk utama negara ini.

"Saya optimis kedua-dua pelabuhan ini tidak akan mengalami kerugian yang terlalu teruk, berdasarkan radar, pengesanan serta sistem pemantauan yang kita ada, kecekapan akan ditingkatkan dengan teknologi sedia ada. "Saya rasa dua pelabuhan ini akan menyumbang, sekitar RM25 juta bergantung kepada cabaran dan perkembangan terkini yang dihadapi antaranya krisis minyak, kenaikan harga minyak dan kekurangan komoditi," katanya kepada pemberita selepas merasmikan IHMA Ke-13, di sini.IHMA ke-13 yang julung kali diadakan di Asia ini disertai hampir 200 delegasi dari 30 negara.Sementara itu, bercakap mengenai Perkembangan Projek Laluan Sistem Transit Rapid (RTS) Johor Bharu-Singapura, Wee berkata sehingga kini projek tersebut telah mencapai 17 peratus kerja-kerja pembinaan.

"Projek RTS ini perlu kita selesaikan menjelang 31 December 2026, makna kita akan beroperasi pada 1 Januari 2027. Ini adalah persetujuan antara kerajaan Malaysia dan Singapura dan kita perlu lakukan."Apa-apa kerja perlu diselesaikan pada 2024 dan dua tahun bakinya adalah untuk kita buat kerja komunikasi, pemasangan untuk kita hendak pastikan keretapi itu dapat kita lakukan ujian pemeriksaan aspek keselamatan," katanya.


Iklan badal haji palsu, boleh lapor ke KPDNHEP

PUTRAJAYA, 27 Jun - Menteri Di Jabatan Perdana Menteri (Hal Ehwal Agama) Datuk Idris Ahmad mengingatkan umat Islam untuk lebih berhati-hati dengan penawaran iklan perkhidmatan badal haji dengan harga yang tidak masuk akal.  Jelasnya, orang ramai diminta melaporkan iklan-iklan meragukan kepada Kementerian Hal Ehwal Pengguna (KPDNHEP) untuk diambil tindakan.

(Menteri Di Jabatan Perdana Menteri (Hal Ehwal Agama) Datuk Idris Ahmad semasa perhimpunan bulanan agensi dibawah Menteri Di Jabatan Perdana Menteri (Hal Ehwal Agama) di sini)

"Apabila kita nak pergi buat haji sebenarnya termasuklah ibadah haji ni, kita dah pergi haji baru boleh buat badal haji, dia kena juga kena bayar kos sebab tu dikeluarkan juga oleh persatuan penuntut-penuntut di Madinah kurang-kurangnya 12,000 badal haji, macam kita pergi haji.

"Jadi satu apabila harga yang agak rendah gak tu kita kena tengoklah. Yang keduanya kalau kita ada perkara-perkara yang meragukan, benda tu boleh direport kepada Kementerian Hal Ehwal Pengguna terutamanya boleh kalau perkara-perkara yang kita anggap ni satu penyalahgunaan dan menganaiyakepada pengguna, maka kita boleh report kepada mereka," katanya pada perhimpunan bulanan agensi dibawah Menteri Di Jabatan Perdana Menteri (Hal Ehwal Agama) di sini.  Pada majlis tersebut beliau turut menyaksikan majlis penyerahan sijil akreditasi MS ISO/IEC 17025:2017 daripada Jabatan Standard Malaysia kepada Jabatan Kemajuan Islam Malaysia (JAKIM) atas kejayaan Pusat Analisis Halal Malaysia (MyHAC). "Dia memberi pengiktirafan dari sudut penganalisa lah, maksudnya kalau sebuah makmal tanpa akreditasi ini dia tidak valid buat ujian ataupun mengeluarkan apa-apa keputusan analisis dia, jadi dengan penerimaan pengiktirafan akreditasi ini, ia memberi satu pengiktirafan antarabangsa dan untuk kita bergerak dengan lebih jauh lagilah dan kita akan panjangkan lagi skop-skop yang akan kita mohon lagi untuk dapat akreditasi itu,"kata Ketua Pengarah JAKIM, Datuk Hajah Hakimah Mohd Yusoff. Dalam majlis sama, Datuk Idris turut merasmikan laman web baharu bagi Jabatan Pendakwaan Syariah Wilayah Persekutuan (JAPENSWP) iaitu www.japenswp.gov.my dan juga memperkenalkan jubah baharu yang akan diguna pakai oleh pihak pendakwa syarie di mahkamah.


Tabung Haji sumbang van dwifungsi, bernilai RM5.4 juta

PUTRAJAYA, 27 Jun - Lembaga Tabung Haji (TH) menyumbang 40 buah van serbaguna berjumah RM5.4 juta kepada Masjid, Pusat Tahfiz serta rumah kebajikan terpilih di seluruh negara.  Menteri di Jabatan Perdana Menteri (Hal Ehwal Agama), Datuk Idris Ahmad berkata, kenderaan yang bernilai RM135,000 sebuah ini bersifat dwifungsi, boleh digunakan bagi pengurusan jenazah serta boleh dijadikan sebagai van penumpang untuk kegunaan ramai.

(Menteri di Jabatan Perdana Menteri (Hal Ehwal Agama), Datuk Idris Ahmad ketika ditemui media di sini)

"Ini yang pertama kali kita adakan, boleh digunakan untuk bawa penumpang dan juga jenazah, Jika tiada urusan bawa jenazah, kita akan guna untuk bawa penumpang yang boleh muat 10 orang," katanya pada Majlis Perdana Serahan Program Mobiliti TH di Putrajaya.  Program Mobiliti TH ini juga merupakan salah satu petunjuk prestasi utama (KPI) yang ditetapkan dalam Aspirasi Keluarga Malaysia untuk pencapaian enam bulan pertama tahun ini.  Sebelum ini program tersebut hanya menyumbang kepada masjid-masjid yang memerlukan namun sejak 2021 program ini telah diperluas meliputi badan-badan kebajikan seperti pusat penjagaan OKU, rumah orang tua dan rumah anak yatim.


UN-Habitat diharap iktiraf matlamat pembangunan lestari Malaysia

POLAND, 27 Jun - Malaysia berharap Program Penempatan Penduduk Pertubuhan Bangsa-Bangsa Bersatu (UN-Habitat) mengiktraf Matlamat Pembangunan Lestari Malaysia (SDGs Malaysia).Ini ke arah mewujudkan Bandar Raya Mampan menjelang 2030.Menteri Perumahan dan Kerajaan Tempatan, Datuk Seri Reezal Merican Naina Merican berkata 150 pihak berkuasa tempatan (PBT) telah menyediakan pelan tindakan SDGs dan seterusnya membentangkan laporan ‘Voluntary Local Review’ (VLR).

"UN-Habitat juga diharap seterusnya memberikan akreditasi kepada bandar raya negara di bawah program induk UN-Habitat SDG Bandar Raya."Malaysia juga ingin bekerjasama dengan UN-Habitat untuk meningkatkan kapasiti teknikal tempatan untuk mempercepatkan pelaksanaan bandar pintar negara," katanya dalam satu kenyataan selepas bertemu dengan pengarah eksekutif UN-Habitat Datuk Seri Maimunah Mohd Sharif di Katowice, di sini.Reezal Merican, yang mengetuai delegasi Malaysia ke Forum Bandar Dunia ke-11 (WUF11), turut menyampaikan Anugerah Tokoh Perancang Bandar Malaysia 2021 kepada Datuk Seri Maimunah.WUF11, dengan tema "Mentransformasikan Bandar Kita, Untuk Masa Depan Bandar yang Lebih Baik" diadakan selama lima hari mulai Ahad (26 Jun).


Kapal tangki Monrovia ditahan APMM di Tanjung Sedili

KOTA TINGGI, 27 Jun - Sebuah kapal tangki pengangkut gas petroleum cecair (LPG) yang berdaftar di Monrovia ditahan Agensi Penguatkuasaan Maritim Malaysia (APMM) Negeri Johor petang semalam kerana bersauh tanpa kebenaran.Pemangku Pengarah Zon Maritim Tanjung Sedili, Komander Maritim Mohd Najib Sam berkata kapal tersebut ditahan pada kedudukan 14.5 batu nautika timur laut Tanjung Penawar, di sini.

"Kapal dikendalikan 16 kru terdiri daripada lapan lelaki Korea Selatan dan lapan lagi warga Indonesia berumur 21 hingga 52 tahun."Semua mereka mempunyai dokumen pengenalan diri yang sah. Pemeriksaan ke atas dokumen kapal mendapati nakhoda telah gagal mengemukakan sebarang kebenaran bersauh daripada Pengarah Laut Malaysia," katanya dalam satu kenyataan.Nakhoda dan seorang kru dibawa ke Pejabat Zon Maritim Tanjung Sedili untuk siasatan di bawah Seksyen 491B(1)(l) Ordinan Perkapalan Saudagar 1952.Sabit kesalahan boleh didenda tidak melebihi RM100,000 atau penjara tidak melebihi 2 tahun, atau kedua-duanya sekali.


Malam ini ANIH tutup sebahagian Lebuhraya Kuala Lumpur Karak bagi kerja-kerja ECRL

KUALA LUMPUR, 27 Jun – ANIH Berhad, pengendali Lebuhraya Kuala Lumpur – Karak (KLK) dan Lebuhraya Pantai Timur Fasa 1 (LPT1) akan menutup sebahagian Lebuhraya KLK di kedua-dua arah selama 30 minit dari pukul 11.00 malam ini bagi memudahkan kerja-kerja pembinaan ECRL.Menurut Pengurus Besar Kanan ANIH Berhad, Puan Radzimah Mohd Radzi, penutupan itu bertujuan memudahkan laluan jentera berat yang terlibat dengan pembinaan terowong ECRL di Genting.

(Laluan di kedua-dua arah Lebuhraya KLK akan ditutup sepenuhnya dari KM55.35 sehingga KM 55.85 (Lentang)/Foto fail)

“Laluan di kedua-dua arah Lebuhraya KLK akan ditutup sepenuhnya dari KM55.35 sehingga KM 55.85 (Lentang) bagi memastikan tiada kejadian yang tidak diingini berlaku. ANIH Berhad ingin menasihati pengguna untuk merancang perjalanan dan jika perlu, mempercepatkan atau menangguhkan perjalanan mereka”, kataya dalam kenyataan hari ini.Selepas jam 11.30 malam ini, hanya laluan lorong kiri akan dibuka dikedua-dua arah kepada para pengguna. ANIH Berhad menjangkakan laluan akan dibuka sepenuhnya di semua arah pada pukul 5.00 pagi, 28 Jun (Selasa).Radzimah juga ingin mengingatkan semua untuk memandu dengan berhemah dan mematuhi arahan petugas dilokasi serta memastikan keadaan kenderaan mereka sentiasa dalam berkeadaan optimum sebelum memulakan perjalanan mereka.Untuk maklumat lebih lanjut, tepat dan terkini, sila rujuk laman sosial rasmi Lembaga Lebuhraya Malaysia/ANIH Berhad di Twitter @LLMTrafik @LPTTrafik dan Facebook @Lembaga Lebuhraya Malaysia @Lebuhraya Pantai Timur atau hubungi talian hotline LLM di 1800-88-7752 dan LPT di 1-700-818-700.


‘Penasihat nombor satu’: Wanita Pertama Filipina main peranan penting – pemerhati

(Ferdinand Marcos Jr (dua dari kiri), bekas senator dan anak kepada pemimpin diktator Ferdinand Marcos, kakaknya Imee (dua dari kanan) dan ibunya, bekas wanita pertama Imelda Marcos (kanan)/AFP)

MANILA, 27 Jun- Wanita pertama isteri kepada Presiden Filipina yang dipilih, Araneta-Marcos menegaskan bahawa beliau tidak berminat untuk terlibat dalam pentadbiran kerajaan suaminya – tetapi pemerhati menyatakan Araneta berkemungkinan besar akan terlibat dalam pentadbiran suaminya.

Peguam berusia 62 tahun yang dipanggil “Liza” itu menjauhkan diri daripada tumpuan umum dan amat jarang ditemu bual media. Namun, Liza bukanlah seorang yang “pengecut”.

Beliau seorang yang tegas, bijak dan sentiasa kekal dengan kehendaknya. Secara umum, Liza dikatakan menjadi “perancang” untuk kempen pilihan raya suaminya Ferdinand “Bongbong” Marcos Jr.

Liza yang tidak memberi maklum balas kepada permohonan wartawan AFP untuk ditemu bual - berkemungkinan akan mengekalkan pengaruhnya selepas upacara mengangkat sumpah jawatan pada Khamis, menurut pemerhati dan orang yang mengenalinya.

“Liza seorang yang tabah, dalam banyak perkara dia adalah tulang belakang BBM," kata Michael Marcos Keon, sepupu Marcos Jr dan Datuk Bandar Laoag City, kawasan kubu kuat penyokong keluarga tersebut.

“Saya tidak merasakan, dia (Marcos Jr) membuat keputusan tanpa bercakap dengan isterinya,” kata seorang peguam Manila yang sama univerisiti dengan Liza.

“Dia (Liza) akan menjadi penasihat nombor satu, orang pertama dan terakhir yang menjadi pendengar.”

Liza dikatakan mempunyai hubungan dingin dengan Imelda, 92 tahun dan kakak Marcos Jr; kedua-duanya tidak hadir semasa perhimpunan kempen presiden.

“Ia amat jelas, Liza bertanggungjawab dalam kempen dan mempunyai personaliti menunjukkan dia mendapat apa yang dimahukan," kata seorang pemerhati.

(Araneta-Marcos (tengah) isteri kepada presiden Filipina baharu ketika berbual semasa pengisytiharan presiden di Dewan Rakyat di Quezon City, pinggir bandar Manila pada 25 Jun lalu/AFP)

Liza dan Marcos Jr berkahwin di Itali pada 1993 dan mempunyai tiga orang anak.

Mereka bertemu di New York pada 1989 – ketika itu bekerja sebagai peguam. Liza berada dalam buangan selepas bapanya digulingkan daripada kuasa tiga tahun sebelum itu.

Liza berasal daripada keluarga elit yang dikaitkan dengan parti politik seterusnya membantu penggulingan pemimpin diktator yang kejam dan rasuah selama 20 tahun.

“Bukan cinta pandang pertama,” kata Liza dalam satu program bual bicara kepada hos rancangan Aster Amoyo, tahun lepas.

“Tetapi bila sudah mengenali dia, tak kan tak jatuh cinta, betul?”

Dua tahun selepas kematian orang tuanya pada 1989, Marcos kembali ke Filipina dan memulakan kejayaan politik mereka semula.

Marcos Jr menang kerusi kongres di Ilocos Norte dan berkhidmat sebagai gabenor wilayah serta pernah berkhidmat sebagai Senator.

Liza pula bekerja sebagai peguam dan mengajar undang-undang di universiti, berdasarkan resume yang di muat naik di laman web firma milik Liza, M & Associates.

"Pada awalnya kami membuat keputusan bahawa dia (Marcos Jr) adalah ahli politik, dia adalah bintang. Saya hanya penari pelapis," kata Liza kepada Amoyo.

Dalam temu bual sama, Marcos Jr berkata isterinya mempunyai ‘kuasa luar biasa”, dan akan marah, menangis atau menggoda apabila dia mahu tambah baik atau jika tiket ke satu acara  habis dijual (sesuatu).

“Tetapi saya ada cara tersendiri,” celah Liza.

Menurut Liza, suaminya Marcos Jr menyatakan hasrat untuk bertanding jawatan presiden ketika menonton filem adiwira, "Ant-Man".

"Ia keputusannya. Saya tidak beri galakan dan pada masa sama tidak mematah semangantnya,” kata Liza

Mengeani ibu mentuanya yang pernah menjadi terkenal sebagai wanita pertama kerana pengumpulan kemewahan yang mengejutkan, Liza berkata, dia akan mengatur laluannya sendiri.

"Suri teladan saya ialah saya," katanya.

Liza turut menolak cadangan untuk menyertai pentadbiran suaminya. -AFP

Berita berkaitanKemenangan Marcos Jr cetus kebimbangan rakyat FilipinaMarcos Jr mendahului Pilihan Raya Presiden Filipina


Amaran kepada peniaga, jangan sorok barang keperluan bersubsidi

SARAWAK, 27 Jun - Kementerian Perdagangan Dalam Negeri dan Hal Ehwal Pengguna (KPDNHEP) Sri Aman memberi amaran kepada peniaga untuk tidak menyorok barang keperluan bersubsidi. Ketua Pegawai Penguatkuasa KPDNHEP Cawangan Sri Aman, Al-Redzamani Abdul Razak dalam kenyataanya berkata, barangan terbabit adalah seperti gula, minyak masak, tepung gandum, beras, roti putih, telur, ayam, bawang, susu tepung dan sayur sayuran. "KPDNHEP pula telah melaksanakan Kempen Anti Sorok Barang Keperluan bagi memastikan bekalan barang kawalan dan keperluan asas sentiasa mencukupi dipasaran. Ia juga untuk memastikan tidak berlaku sebarang aktiviti penyelewengan melalui penyorokan barangan keperluan. Pelaksanaan Kempen Anti Sorok telah menunjukkan impak positif," katanya.

(KPDNHEP memberi amaran, tindakan tegas akan dikenakan kepada mereka yang sorok barang keperluan di bawah Akta Kawalan Bekalan 1961)

Hasil pemeriksaan harian mendapati lebih 90 peratus dari premis peruncit terpilih yang diperiksa mempunyai bekalan barang-barang kawalan dan keperluan asas terpilih.  Pengedaran barang kawalan di peringkat pemborong terpilih juga menunjukkan bekalan ada mengikut keperluan pengguna.  KPDNHEP memberi amaran kepada mana-mana individu dan syarikat yang terlibat dalam aktiviti seperti itu, tindakan tegas akan dikenakan kepada mereka di bawah Akta Kawalan Bekalan 1961.  Jika disabit kesalahan individu boleh didenda tidak lebih RM1 juta dan RM3 juta untuk kesalahan berikutnya atau penjara tidak lebih tiga tahun atau kedua-duanya.  Bagi syarikat pula denda tidak lebih RM2 juta dan RM5 juta bagi kesalahan berikutnya.


Bekas isteri SM Faisal dipenjara 7 hari, jalani hukuman di Penjara Wanita Kajang

(Emilia Hanafi (berbaju putih) akan menjalani hukuman penjara selama tujuh hari di Penjara Wanita Kajang mulai hari ini)

KUALA LUMPUR, 27 Jun- Bekas isteri ahli perniagaan, Datuk SM Faisal SM Nasimuddin, Emilia Hanafi akan menjalani hukuman penjara tujuh hari atas kesalahan gagal mematuhi perintah Mahkamah Tinggi Syariah di sini mengenai tarikh lawatan tiga anaknya.Hukuman penjara itu berkuat kuasa hari ini selepas Emilia, 43, hadir di Mahkamah Syariah dan menyerah diri.Menurut peguam syarie, Nazri Yahya yang mewakili Emilia, anak guamnya itu akan menjalani hukuman penjara berkenaan di Penjara Wanita Kajang."Selepas selesai menjalani hukuman penjara, anak guam saya akan hadir untuk prosiding di Mahkamah Majistret Kuala Lumpur yang ditetapkan pada 6 Julai," katanya kepada pemberita, di sini.Memetik laporan Bernama, pada 15 Jun lalu, Emilia memfailkan permohonan semakan kehakiman bagi mencabar bidang kuasa Mahkamah Syariah Kuala Lumpur yang menjatuhi hukuman penjara tujuh hari terhadapnya kerana menghina mahkamah.Pada 4 September 2019, Mahkamah Tinggi Syariah menjatuhkan hukuman itu terhadap Emilia Hanafi, 43, kerana mengubah tarikh lawatan tiga anaknya untuk bersama bapa mereka namun beliau dibebaskan dengan jaminan RM5,000 sementara menunggu rayuan.

(Emilia (baju putih) hari ini menjalani hukuman penjara tujuh hari atas kesalahan gagal mematuhi perintah Mahkamah Tinggi Syariah)

Emilia memfailkan permohonan itu menerusi Tetuan Nizam Bashir & Associates di Mahkamah Tinggi pada 8 Jun lepas dan menamakan SM Faisal, 43, serta bekas ibu mentuanya Puan Sri Zaleha Ismail, 70, sebagai responden.Turut dinamakan ialah Pendaftar Mahkamah Tinggi Syariah Kuala Lumpur, Ketua Pendaftar Mahkamah Rayuan Syariah Wilayah-Wilayah Persekutuan, Mahkamah Tinggi Syariah Kuala Lumpur, Mahkamah Rayuan Syariah Kuala Lumpur dan Kerajaan Malaysia.Berdasarkan permohonan itu, Emilia tidak tinggal atau bermastautin di Wilayah Persekutuan dan semasa prosiding hadhanah difailkan di Mahkamah Tinggi Syariah Kuala Lumpur pada 23 Julai 2018, beliau tinggal atau bermastautin di Kajang, Selangor.


Mayat remaja lemas di Tasik Sarikei ditemukan

SIBU, 27 Jun- Seorang remaja lelaki yang dilaporkan hilang ketika mandi-manda bersama rakan-rakannya di sebuah tasik tempat mengorek pasir di Jalan Kin San, Sarikei, kira-kira 58 kilometer dari sini, ditemukan lemas 12.30 tengah malam tadi.Jurucakap Pusat Gerakan Operasi (PGO) Bomba dan Penyelamat Sarawak berkata mayat Terry Leon Zi Jun, 13, ditemukan oleh anggota keluarganya setelah operasi mencari yang dilakukan anggota dari Balai Bomba dan Penyelamat (BBP) Sarikei ditangguhkan jam 10.30 malam ekoran cuaca gelap.“Berikutan penemuan itu yang turut disahkan oleh pihak polis, operasi mencari itu ditamatkan jam 1 pagi tadi,” katanya ketika dihubungi hari ini.Menurutnya terdahulu panggilan berhubung kehilangan remaja berkenaan diterima kira-kira jam 8.35 malam dan BBP Sarikei mengaktifkan operasi mencari dan menyelamat melibatkan empat anggotanya. -BERNAMA


50kg sampah berjaya dikumpul dalam program Fresh2Fit

KANGAR, 27 Jun - Bagi membudayakan gaya hidup aktif dan sihat melalui aktiviti sukan, kecergasan dan fizikal sambil mengutip sampah dalam kalangan komuniti, Unit Kecergasan Nasional, Jabatan Belia dan Sukan Negeri Perlis mengadakan Program Fresh2Fit Peringkat Negeri Perlis di sekitar Dataran Dato Sheikh Ahmad.Program melibatkan kerjasama Trash Hero Perlis disertai 80 peserta terdiri ahli Trash Hero, pelajar-pelajar dari UITM Perlis, Universiti Malaysia Perlis dan Sekolah Rendah Kampung Salang serta kakitangan pelbagai agensi.

(Program Fresh2Fit Peringkat Negeri Perlis di sekitar Dataran Dato Sheikh Ahmad)

Menurut Penolong Pengarah Sukan, Jabatan Belia dan Sukan Negeri , Fauzi Abdullah Saleh, sepanjang program berlangsung sebanyak 50 kilogram sampah berjaya dikumpul oleh peserta.Program yang dilaksanakan ini juga dapat mengukuhkan perpaduan di kalangan komuniti setempat serta menggalakan amalan memelihara alam sekitar dan meningkatkan tahap kesihatan komuniti setempat.


Perang Ukraine lonjak pengeluaran dadah - PBB

VIENNA, 27 Jun- Perang di Ukraine boleh menggalakkan pengeluaran dadah secara haram, manakala masa depan pasaran candu pula banyak bergantung kepada Afghanistan yang kini dilanda krisis pentadbiran.Pejabat Dadah dan Jenayah PBB (UNODC) dalam laporan tahunannya menyebut, ramalan itu berdasarkan apa yang pernah berlaku di Asia Barat dan Asia Tenggara, bahawa zon konflik boleh menjadi tarikan atau "magnet" untuk pengeluaran dadah sintetik."Kesannya menjadi lebih serius jika zon konflik berhampiran kawasan pasaran yang lebih besar." UNODC menyebut, bilangan makmal amphetamine yang telah dibongkar di Ukraine meningkat daripada 17 pada 2019 kepada 79 pada 2020. Jumlah itu adalah tertinggi; makmal dadah yang disita di mana-mana negara pada 2020.Menurut pakar UNODC, Angela Me kemampuan Ukraine untuk mengeluarkan dadah sintetik akan terus meningkat jika perang berlarutan."Anda tidak ada polis yang membuat pemantauan dan mengarahkan penutupan makmal di zon konflik," tambahnya.Laporan itu turut menyatakan bahawa konflik boleh mengubah laluan lazim pengedaran dadah dan mencadangkan bahawa pengedaran dadah di Ukraine telah berkurangan sejak awal 2022.

Mengenai situasi di Afghanistan yang menghasilkan 86% pengeluaran candu dunia pada 2021, ini akan membentuk pasaran opiat (sebarang ubat yang diperbuat daripada candu atau mengandungi candu), tambah laporan tersebut.Laporan sama turut menyatakan krisis kemanusiaan di Afghanistan juga secara tidak langsung dilihat memberi kelebihan kepada penanaman popi candu haram, meskipun pihak berkuasa Taliban telah mengharamkan amalan itu pada April lalu."Perubahan kepada pengeluaran candu di Afghanistan akan memberi implikasi kepada pasaran opiat di hampir semua wilayah di dunia," kata PBB. Dianggarkan 284 juta orang menggunakan dadah pada 2021 atau seorang daripada setiap 18 orang yang berumur antara 15 hingga 64 tahun, menurut dapatan laporan tersebut.Angka itu adalah 26% lebih tinggi berbanding 2010 dengan pertumbuhan penduduk hanya menyumbang sebahagian daripada perubahan itu.Sementara itu pengeluaran kokain juga dilaporkan meningkat kepada rekod baharu pada 2020 iaitu 1,982 tan.Meskipun kebanyakan pengguna dadah adalah lelaki, Me berkata wanita banyak menggunakan dadah perangsang jenis amphetamine yang kurang digunakan untuk rawatan.Laporan UNODC itu berdasarkan maklumat yang diperoleh dari negara anggota, sumber sendiri dan analisis daripada laporan institusi, media dan sumber terbuka. -AFP


Penyakit misteri durian Musang King di Kelantan kini dalam radar Jabatan Pertanian

TANAH MERAH, 27 Jun- Penyakit misteri durian Musang King di Tanah Merah dan Jeli, Kelantan kini mendapat perhatian pihak Jabatan Pertanian Negeri.Difahamkan pihak berkenaan telah menerima laporan berkaitan serta turun padang bagi mengetahui keadaan sebenar.Siasatan awal mendapati, kadar atau peratus kerosakan adalah berbeza bergantung kepada keadaan kebun dan pengurusan. Antara penyebabnya adalah kelembapan ladang yang tinggi disebabkan hujan berpanjangan bermula Februari. Bagaimanapun sampel telah diambil dan dihantar ke makmal untuk dianalisis. Sementara itu, pengusaha durian Musang King menzahirkan sokongan terhadap perlaksanaan pensijilan piawaian durian bagi menjamin kualiti seperti yang bakal dilakukan Institut Piawaian dan Penyelidikan Perindustrian Malaysia (SIRIM) Perak."Kita boleh dikatakan bukan setakat 100% tapi 1,000% kita sokong. Sebab tujuan kita buat benda ni kita nak hasil dia itu," kata Che Mohd Zaid Che Hasan kepada RTM.

(Pengusaha durian Musang King, Che Mohd Zaid Che Hasan)

"Boleh, kita setuju kalau kerajaan nak buat gok molek baru ni kita pakat jual gini jah la orang kampung nak. Setuju sangatlah kalau nak buat macam itu, kita sokong lah memang nak buat syaratnya jadilah," kata Tuan Nadir Tuan Idris kepada RTM."Memangla dari segi kualiti tu kena cantik, kalau nak cap SIRIM tu, semak biar puas hati kebun apa nak kena jaga, biar hasil dia cantik. Jadi, memang cop SIRIM ni memang kita nak keluarkan hasil yang bermutu," kata Che Musa Yaakob kepada RTM.Ketika ini SIRIM Perak bersama Jabatan Pertanian Negeri dan Institut Penyelidikan dan Kemajuan Pertanian Malaysia (MARDI) sedang membangunkan piawaian standard khusus untuk pensijilan berkenaan yang dijangka dapat dilaksanakan sebelum penghujung tahun ini.


Kemahiran pembuatan produk kraf ditingkatkan kepada tenaga pengajar penjara

KUALA TERENGGANU, 27 Jun- Bagi memperluas kemahiran pembuatan produk kraf kepada tenaga pengajar Penjara Marang, program peningkatan kemahiran antara kedua-dua jabatan dianjur. Pengarah Kraftangan Malaysia Cawangan Terengganu, Fazlin Mohamad Zaki berkata fokus diberi kepada tiga bidang kraf.  Antaranya batik blok, teknik songket dan tembaga.  Menerusi latihan kemahiran selama empat hari itu, ia akan diperluas kepada banduan sebagai persiapan berdikari selepas dibebaskan.  "Program ini kita dengan harapan kemahiran ini dapat diperluaskan lagi kepada komuniti-komuniti baru termasuklah usahawan dan juga komuniti baru yang akan kita bangunkan dari segi kemahiran yang ada ini dan dapat memperluaskan dan memajukan lagi industri kraf tempatan," kata Fazlin ketika ditemui pemberita RTM selepas sesi pembukaan latihan kerjasama kemahiran pembuatan produk kraf, di sini.Lepasan SPM pula dipelawa untuk melanjutkan pengajian dalam bidang kraftangan di Institut Kraftangan Negara di Rawang, Sabah dan Sarawak.  Pengambilan baharu bermula Julai ini menawarkan pelbagai bidang berkaitan di peringkat sijil dan diploma.

(Pengarah Kraftangan Malaysia Cawangan Terengganu, Fazlin Mohamad Zaki berucap dalam Majlis PembukaanProgram Latihan Kerjasama Kemahiran Pembuatan Produk Kraf di Kuala Terengganu)


SMK Labuan 'Reunion', 185 bekas pelajar dan 15 bekas guru hadir

LABUAN, 27 Jun- 185 bekas pelajar dan 15 bekas guru Sekolah Menengah Kebangsaan (SMK) Labuan memeriahkan Majlis Perjumpaan Semula sempena ulang tahun ke-100 sekolah tersebut.Kehadiran melibatkan bekas pelajar tahun 1982 hingga 1991 dan bekas guru yang telah menabur bakti di sekolah tersebut. Sekolah menengah yang terletak tidak lebih 5 kilometer dari pusat bandar itu telah melahirkan beberapa lepasan sekolah yang telah mengharumkan nama Labuan serta penggerak pembangunan pulau itu. Antara yang hadir, Ahli Dewan Negara, Datuk Bashir Alias, Pengarah Jabatan Pendidikan Labuan, Yusup Mohamad, Pengarah Penyiaran Labuan, Aminah Samsudin Mohd dan Pengerusi Hawa Labuan, Fauziah Datuk Mohd Din.Majlis turut diserikan dengan persembahan artis jemputan, Reyhana Bintang RTM dan Hasnol selain cabutan bertuah.

(Bekas pelajar yang hadir ke majlis perjumpaan semula sempena sambutan ulang tahun ke-100 SMK Labuan nyata mengubat kerinduan dapat bersama rakan-rakan)


Penggunaan kenderaan mikromobiliti dilarang di atas jalan raya, elak kemalangan - JPJ

LANGKAWI, 27 Jun- Jabatan Pengangkutan Jalan (JPJ) Malaysia kini dalam fasa didikan kepada masyarakat tentang penggunaan kenderaan mikromobiliti di kawasan yang dibenarkan.  Ia bertujuan mengelak percampuran tidak selamat antara aliran trafik kenderaan lain serta kemalangan pengguna meskipun belum ada laporan membabitkan kenderaan tersebut.  Ketua Pengarah Jabatan Pengangkutan Jalan (JPJ) Malaysia, Datuk Zailani Hashim berkata secara amnya, kenderaan itu adalah dilarang penggunaannya di atas jalan atau mana-mana bahagian jalan termasuk di lintasan pejalan kaki.  "Jadi kita tak mahu mereka yang menggunakan kenderaan ini terlibat dengan kemalangan yang boleh membawa maut sebab keberadaan mereka di atas jalan raya bersama kenderaan lain terlalu bahaya dan saya melihat sendiri beberapa malam lepas ada mereka yang menggunakan di Langkawi di atas jalan raya di sekitar Pantai Cenang ini," kata Zailani ketika ditemui pemberita selepas Program Advokasi Kenderaan Mikromobiliti di Jalan Pantai Cenang, di sini.

(Ketua Pengarah Jabatan Pengangkutan Jalan (JPJ) Malaysia, Datuk Zailani Hashim ditemui selepas ProgramAdvokasi Kenderaan Mikromobiliti di Jalan Pantai Cenang, Langkawi)

Jelas Zailani lagi, pengguna yang ingkar dengan peraturan tersebut boleh dikenakan tindakan undang-undang di bawah Akta Pengangkutan Jalan 1987 dan kompaun sehingga RM300.


KPLB komited bantu kerajaan hadapi masalah keselamatan makanan

KUALA NERUS, 26 Jun - Kementerian Pembangunan Luar Bandar (KPLB) komited membantu kerajaan dalam menghadapi permasalahan berkaitan keselamatan makanan yang menimbulkan kebimbangan rakyat ketika ini.Menterinya, Datuk Seri Mahdzir Khalid berkata perkara tersebut bukan hanya dihadapi oleh negara bahkan turut dialami di peringkat global.Katanya, ia secara tidak langsung telah memberi kesan kepada negara yang bergantung kepada eksport makanan, menyebabkan berlakunya kekurangan di pasaran sekaligus mengakibatkan kenaikan harga.

"Kita hendak membantu kerana kita ada tanah, ada agensi wilayah, ada sedikit peruntukan kewangan sama ada daripada kerajaan atau agensi itu sendiri."Jadi, kita membuat keputusan di peringkat KPLB untuk membantu kerajaan dalam bidang pemakanan salah satunya adalah ayam," katanya kepada pemberita selepas Majlis Konvokesyen Kolej Ketengah Ke-3 Tahun 2022 di Dewan Sultan Mizan Universiti Malaysia Terengganu (UMT), di sini.Tambah Mahdzir setakat ini, bekalan makanan negara masih mencukupi dan kerajaan sedang mengatasi perkara itu."Kita cuba yang terbaik sebenarnya dan Perdana Menteri Datuk Seri Ismail Sabri Yaakob sendiri cuba yang terbaik untuk mengatasi masalah ini," katanya.


PM buat tinjauan mengejut harga barang

KUALA LUMPUR, 26 Jun- Perdana Menteri, Datuk Seri Ismail Sabri Yaakob hari ini melakukan tinjauan mengejut buat pertama kali berkaitan situasi harga barangan di sebuah pasar raya di ibu negara.Beliau berkata akan melakukan lebih banyak tinjauan sama selepas ini bagi memastikan tiada pencatutan harga barang oleh peniaga sebelum tarikh penamatan subsidi ayam dan beberapa barangan lain pada 1 Julai.

(Datuk Seri Ismail Sabri melakukan tinjauan mengejut berkaitan situasi harga barang di sebuah pasar raya di ibu negara)

Ismail Sabri juga memaklumkan bahawa beliau akan mengadakan mesyuarat khas dengan Kementerian Pertanian dan Industri Makanan (MAFI) serta Kementerian Perdagangan Dalam Negeri dan Hal Ehwal Pengguna (KPDNHEP) esok berhubung isu bekalan serta harga siling baharu ayam di pasaran.

Perdana Menteri berkata pada mesyuarat itu, beliau akan memaklumkan Menteri Pertanian dan Industri Makanan Datuk Seri Dr Ronald Kiandee bahawa harga barangan tidak seperti yang diumumkan sebelum ini termasuk kenaikan beberapa produk lain seperti ikan.“Saya harap MAFI boleh ambil tindakan dan KPDNHEP juga boleh mengenakan tindakan tegas kalau ada pencatutan yang melampau,” katanya.Ketika tinjauan itu, beliau turut meluangkan masa mendengar suara dan keluhan rakyat yang membeli-belah di pasar raya tersebut.Katanya rata-rata rakyat yang ditemui mengadu mengenai kenaikan harga barangan ketika ini.- BERNAMA


Kadar muflis golongan muda membimbangkan- PM

KUALA LUMPUR, 26 Jun- Perdana Menteri, Datuk Seri Ismail Sabri Yaakob menyuarakan kebimbangan berkaitan trend kebankrapan melibatkan golongan muda di negara ini dan berhasrat untuk mengkaji semula undang undang berkaitan perkara tersebut.Susulan itu, beliau akan berbincang dengan Menteri Di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar dan Gabenor Bank Negara, Tan Sri Nor Shamsiah Mohd. Yunus mengenai masalah ini."Saya juga bimbang melihat kepada jumlah yang ada ketika ini dan bimbang jika jumlah itu meningkat. Kerajaan pernah menaikkan ambang sewaktu pandemik dahulu untuk menangguhkan undang undang yang melibatkan kebankrapan dan ambang telah dikaji semula", katanya ketika berucap merasmikan penutup Karnival Kerjaya Barisan Nasional Tahun 2022 di sini, hari ini."Insya-Allah, saya akan berbincang dengan Menteri Undang-Undang dan melihat akta serta undang undang tersebut dan saya juga akan berjumpa Gabenor Bank Negara untuk melihat dari segi undang undang jika boleh ditangguhkan lagi", katanya.

(Datuk Seri Ismail Sabri Yaakob berucap merasmikan penutup Karnival Kerjaya Barisan Nasional Tahun 2022)

Kerajaan sebelum ini pernah menaikkan nilai ambang kebankrapan daripada RM50,000 kepada RM100,000 dan menangguhkan tindakan undang undang pada tahun 2020 berikutan pandemik COVID-19 yang melanda negara pada ketika itu.Bagaimanapun, nilai tersebut kemudiannya diturunkan semula.

Dalam pada itu, Ismail Sabri berkata fasa Peralihan ke Endemik bermula 1 April lepas telah menjadi titik tolak kepada pemulihan ekonomi negara yang kini berada pada momentum yang baik, sekali gus menurunkan kadar pengangguran di negara ini.

Beliau berkata berdasarkan statistik Jabatan Perangkaan Malaysia (DOSM), sehingga April 2022, kadar pengangguran negara berjaya diturunkan kepada 3.9 peratus, berbanding 4.6 peratus bagi tempoh sama tahun lepas.

"Ini merupakan kali pertama kadar pengangguran menurun di bawah empat peratus sejak pandemik COVID-19 dengan bilangan penganggur kekal pada trend menurun bagi sembilan bulan berturut-turut," katanya.

"Pada tahun ini, kerajaan menyasarkan peluang pekerjaan sehingga 600,000 dengan peruntukan sebnayak RM4.8 bilion melalui Inisiatif Jamin Kerja Keluarga Malaysia."Menerusi Rancangan Malaysia ke-12 (RMK-12) juga, saya telah membentangkan Pelan Jangka Sederhana bagi sektor pekerjaan negara menerusi Pelan Strategik Kebolehpasaran Graduan 2021-2025 yang akan diperkenalkan bagi menangani isu ketidakpadanan dalam pasaran buruh", katanya.Perdana Menteri berkata, berdasarkan Laporan Tenaga Buruh Malaysia, DOSM, hampir 3,000 graduan telah berjaya ditempatkan melalui Program Peningkatan Kerjaya Kementerian Pengajian Tinggi.Sehingga 8 Mei lalu, MyDigitalWorkforce in Tech (MYWiT) berjaya menempatkan seramai 649 peserta daripada 3,596 pemohon termasuk belia dalam pekerjaan teknologi dan perkhidmatan digital.


Petugas TH perlu konsisten, terap mentaliti bertaraf dunia santuni jemaah

MAKKAH, 26 Jun - Petugas Lembaga Tabung Haji (TH) di Mekah dan Madinah perlu terus konsisten dalam menerapkan mentaliti bertaraf dunia dan sentiasa bersedia menyantuni jemaah pada setiap masa. Ketua Rombongan Haji Malaysia, Datuk Seri Syed Saleh Syed Abdul Rahman berkata TH mengamalkan polisi ‘no wrong door’ dan petugas perlu bersedia membantu Jemaah dalam apa jua cara sekalipun. Beliau turut menasihati petugas haji agar menjaga nama baik TH dan Malaysia sepanjang masa.

"Maka ini saya ingatkan, ingin saya tegaskan bahawa ini bukan tugasan biasa, ini bukan perkhidmatan yang biasa, ini adalah satu kemuliaan amalan khair yang Allah telah pilih kita untuk menyantuni tetamu-tetamunya. "Maka insya Allah kita hidupkan balik semangat, kita naikkan balik semangat kita, kita naikkan lagi keghairahan kita untuk menyantuni para dhuyufurrahman," katanya ketika berucap pada Majlis Perhimpunan Bersama Petugas di ibu pejabat TH di Abraj Al Janadriah. Syed Saleh juga berkata, menjelang 12 hari sebelum masyair, komitmen petugas dituntut bagi memastikan Jemaah dapat melaksanakan ibadah.

"Masyair menuntut kita melaksanakan perancangan dan gerak kerja dengan lancar dan tersusun bagi menjamin jemaah haji dapat berwukuf serta mengerjakan rukun dan wajib haji."Ini termasuklah pergerakan, penempatan, perkhidmatan sajian dan ibadah dan juga pelbagai pengurusan termasuk pengurusan pesakit-pesakit," katanya.


RM1 juta peruntukan untuk naik taraf inap desa di Pulau Pinang

BALIK PULAU, 26 Jun - Kerajaan Persekutuan menerusi Kementerian Pembangunan Luar Bandar (KPLB) akan memperuntukkan RM1 juta bagi tujuan menaiktaraf dan merancakkan semula operasi inap desa di Pulau Pinang. Timbalan Menteri KPLB, Datuk Hasbi Habibollah berkata peruntukan itu juga akan digunakan untuk menambah baik kemudahan sedia ada.Katanya, sebanyak 174 buah inap desa membabitkan 10 buah kampung di negeri itu bakal mendapat manfaat menerusi pelbagai program yang disediakan.

"Akan diagihkan ke kampung-kampung, mereka tahu apa kekurangan mungkin setengahnya untuk memperbaiki infrastruktur, perkakasan dan sebagainya," katanya selepas merasmikan Program Visit My Kampung Homestay Pulau Betong @PERDA, di sini.Tambah Hasbi, sejak tahun 2014, sebanyak RM4.45 juta diperuntukkan daripada pelbagai agensi seperti Majlis Pembangunan Bumiputera Pulau Pinang dan Lembaga Kemajuan Wilayah Pulau Pinang (PERDA) bagi keperluan inap desa di negeri itu.


Kes ILI dalam negara terkawal- Khairy

REMBAU, 26 Jun- Kes Penyakit Seperti Influenza (ILI) dalam negara pada masa ini adalah terkawal meskipun terdapat beberapa kluster membabitkan sekolah berasrama dikesan. Menurut Menteri Kesihatan, Khairy Jamaluddin, orang ramai, khususnya ibu bapa tidak perlu bimbang berikutan penyakit tersebut adalah jangkitan biasa dan akan timbul dari masa ke masa. Pesakit yang terkena jangkitan ILI cukup sekadar diberi pemantauan dan pengasingan diri sahaja.

“Kes influenza ini akan bertambah dari semasa ke semasa sebab Perintah Kawalan Pergerakan dah tiada, kita mula kurangkan langkah kesihatan awam seperti penjarakan fizikal dan sebagainya, sudah pasti penyakit berjangkit meningkat.“Itu mungkin selama dua tahun lepas kes penyakit berkenaan menurun sebab kita dikurung di rumah dan ikuti langkah kesihatan awam tertentu, namun apa-apa pun ia masih lagi terkawal dan tiada apa yang perlu dibimbangkan,” katanya.Beliau berkata demikian selepas menghadiri program saringan kesihatan Peka B40 di sini hari ini.Jelasnya, sehingga kini tiada keperluan untuk penutupan sekolah dan penilaian risiko terhadap kes penyakit berjangkit itu sentiasa dilakukan oleh Pejabat Kesihatan Daerah. Langkah sewajarnya akan dilaksana secepat mungkin sekiranya kes penyakit berjangkit itu berada pada tahap yang membimbangkan.


Banteras monopoli kartel, LKIM lakukan pembelian ikan dalam skala besar

TAIPING, 26 Jun - Lembaga Kemajuan Ikan Malaysia (LKIM) akan melakukan pembelian ikan dalam skala besar bagi mengelakkan kartel ikan memonopoli bekalan dalam pasaran. Pengerusi LKIM, Datuk Syed Abu Hussin Hafiz Syed Al Fasal berkata perkara itu dilakukan bagi menjamin kestabilan harga selain membendung penguasaan kartel ketika musim pendaratan ikan yang banyak.

"Saya memberi amaran dalam masa yang sama saya mengharapkan kerajaan ataupun agensi LKIM dilibatkan dalam pembelian ikan pada waktu musim banyak ini. Membeli, membeku, menyimpan dan kemudian mengedar ketika ikan berkurangan di pasaran," katanya kepada pemberita selepas Program Penyerahan Bantuan Tong Ikan Berinsulasi dan Penyerahan Enjin Sangkut di Kuala Sepetang, di sini.Pada program itu, seramai 99 orang nelayan menerima bantuan dengan peruntukan keseluruhan berjumlah RM504,600.


Rundingan nuklear Iran, disambung semula tidak lama lagi

TEHRAN, 26 Jun - Iran dan Kesatuan Eropah (EU) akan menyambung semula rundingan antarabangsa di Vienna bagi menghidupkan Perjanjian Nuklear Iran. Perkara itu diumumkan Menteri Luar Iran, Hossein Amir-Abdollahian dalam sidang media bersama Ketua Dasar Luar EU, Josep Borrell di Tehran.Hossein berkata, kedua-dua pihak bersedia untuk menyambung semula rundingan tidak lama lagi.Katanya, faedah ekonomi rakyat Iran daripada Pelan Tindakan Komprehensif Bersama (JCPOA) adalah penting dan sebarang isu yang gagal menjamin kepentingan ekonomi Iran tidak akan diterima oleh kerajaan Presiden Ebrahim Raisi.

Kedua-dua pihak juga akan berusaha menyelesaikan masalah dan perbezaan yang wujud dalam proses rundingan. Dalam masa sama berharap, Amerika Syarikat akan mengambil tindakan yang realistik dan adil dalam usaha untuk mencapai persetujuan. Borrell pula berkata, rundingan itu akan disambung semula segera dalam usaha menyelesaikan isu tertunggak.


Cuti hujung minggu di Johor masih di peringkat kajian - MB

ISKANDAR PUTERI, 26 Jun - Kerajaan Negeri Johor masih mengkaji penyelarasan semula cuti hujung minggu yang ketika ini ditetapkan pada Jumaat dan Sabtu.Menteri Besar Johor, Datuk Onn Hafiz Ghazi berkata keputusan mengenai penyelarasan itu tidak boleh dibuat secara melulu berikutan ia melibatkan pelbagai pihak berkepentingan serta perlu mendapat perkenan daripada Sultan Johor Sultan Ibrahim Sultan Iskandar.

“Pelbagai cadangan telah diberikan, ada yang mahu ia kekal hari Jumaat dan Sabtu supaya mudah pergi solat, ada yang mahu ia diubah ke Sabtu dan Ahad supaya selari dengan Persekutuan.“Ada yang mahu masa rehat hari Jumaat yang lebih panjang, ada yang mahu cuti dua hari setengah malah ada yang mahu cuti tiga hari seminggu, semua pandangan dan cadangan ini saya terima dengan baik," katanya ketika menggulung perbahasan pada persidangan Dewan Undangan Negeri (DUN) Johor di Bangunan Sultan Ismail, di sini.Tambah Onn Hafiz, penyelarasan perlu dibuat agar ibu bapa terutama yang bekerja di sektor swasta dapat meluangkan masa bersama anak-anak mereka.Dalam perkembangan lain, Kerajaan Johor mahu tindakan undang-undang diambil ke atas pengkhianat yang menyebabkan negara kehilangan hak dan kedaulatan Batu Puteh.Onn Hafiz berkata, tuntutan ke atas Batu Puteh yang tidak diteruskan oleh pemimpin Pakatan Harapan (PH) turut mengecewakan bangsa Johor.Katanya, kehilangan Batu Puteh memberi kesan negatif kepada rakyat terutama nelayan kerana sumber pendapatan mereka terjejas.

"Isu Batu Puteh membabitkan kedaulatan dan maruah negara, malah Mahkamah Keadilan Antarabangsa (ICJ) pernah menyebut secara jelas bahawa batuan itu pernah menjadi milik Kesultanan Johor Lama."Persoalannya, siapa yang menasihati kerajaan membuat keputusan yang melulu sedangkan Peguam Negara dicutikan ketika itu. Rakyat Malaysia terutama Bangsa Johor amat mengambil berat dan pandang serius perkara itu. Tambah Onn Hafiz, memandangkan Batu Puteh kini memihak kepada Singapura, ia akan menimbulkan pertikaian tuntutan bertindih kawasan maritim, apatah lagi jarak Batuan Tengah milik Malaysia hanya sekitar satu kilometer (km) dari Batu Puteh."Pertikaian itu kini jadi lebih serius apabila laporan menyatakan Singapura sudah mula menjalankan kerja penambakan di Batu Puteh, sedangkan perbatasan maritim masih lagi dalam rundingan dan belum dimuktamadkan," katanya.


Ismail Sabri berada pada landasan betul, galas cabaran semasa, pikul bebanan kepimpinan terdahulu

KUALA LUMPUR, 26 Jun- Pentadbiran kerajaan yang dipimpin Perdana Menteri, Datuk Seri Ismail Sabri Yaakob, dilihat berdepan dengan pelbagai situasi mencabar dalam menguruskan negara.Sepanjang pentadbiran Ismail Sabri, beliau berdepan cabaran mengendalikan pelbagai isu antaranya mengawal pandemik COVID-19, menguruskan impak kenaikan harga minyak dan menyatukan kerjasama kerajaan dan pembangkang melalui Memorandum Persefahaman (MoU).Tuduhan terhadap Ismail Sabri sebagai Perdana Menteri daripada UMNO paling lemah turut diselar dan beliau turut dipertahankan beberapa menteri kabinet termasuk Menteri Komunikasi dan Mu timedia, K-KOMM, Tan Sri Annuar Musa dan Menteri Kesihatan, Khairy Jamaluddin. Annuar Musa berkata, cabaran dihadapi meletakkan beliau sebagai PM daripada UMNO dalam situasi yang tidak pernah dialami oleh mana-mana pemimpin lain."Justeru katanya, tidak wajar penilaian yang merendah-rendahkan PM datang dari parti sendiri, PM yang diangkat oleh UMNO dan mewakili parti UMNO," katanya.Sementara itu, Khairy turut menyelar tindakan mengkritik Perdana Menteri Ismail Sabri Yaakob secara terbuka, terutama membabitkan pemimpin UMNO kerana ia seharusnya menggunakan saluran yang betul.Katanya, tindakan sedemikian boleh mengundang tanggapan bahawa Umno tidak bersatu sekali gus boleh menjejaskan peluang parti itu dalam pilihan raya.

(Tan Sri Abdul Hadi Awang berkata,kenyataan menuduh Ismail Sabri PM daripada UMNO yang paling lemah  itu tidak tepat memandangkan Ahli Parlimen Bera itu sudah melakukan yang terbaik sepanjang menerajui pentadbiran negara)

Bahkan, peminpin parti PAS juga turut menyelar mereka yang melabelkan Ismail Sabri sebagai PM paling lemah, sebagai 'jahil politik'.Presiden PAS, Tan Sri Abdul Hadi Awang berkata, kenyataan menuduh Ismail Sabri itu tidak tepat memandangkan Ahli Parlimen Bera itu sudah melakukan yang terbaik sepanjang menerajui pentadbiran negara.Abdul Hadi yang memberi contoh ancaman COVID-19, Ahli Parlimen Marang itu berkata prestasi Ismail Sabri bersama barisan Kabinet cukup baik dalam menangani situasi pandemik, malah berada pada landasan terbaik dalam menangani pelbagai isu dan cabaran yang mendatang."Tidak betul (tuduh Ismail Sabri PM UMNO paling lemah), itu salah, tidak boleh beban atas dia seorang dan kena sedar semua Perdana Menteri memerintah secara kolektif dan bersama Kabinet."Alhamdullilah, Ismail Sabri berjaya menangani banyak masalah dalam suasana yang sangat mencabar, COVID-19 belum lagi habis dan kita kena sedar, masalah inflasi yang melanda dialami seluruh dunia, bukan Malaysia sahaja."Kita menghadapi masalah itu dan ia mencabar orang yang cakap (tuduh Ismail Sabri), orang tak reti, tak tahu, orang yang jahil politik," katanya.Dalam pada itu, Abdul Hadi berkata, kabinet yang ada sekarang berada pada landasan yang betul dalam menggalas cabaran semasa, di mana Ismail Sabri turut memikul bebanan yang ditinggalkan kerajaan terdahulu.Justeru, katanya semua pihak termasuk rakyat perlu memberikan sokongan kepada Perdana Menteri dan barisan kabinet yang ada hari ini, bagi menyelesaikan isu yang melanda negara ketika ini."Alhamdulillah, pencapaian Ismail Sabri dan kabinetnya baik dalam keadaan yang mencabar. hendak selesai 100 peratus memang tidak boleh, tetapi banyak yang selesai."Beliau juga memikul bebanan peninggalan kerajaan dahulu, banyak kerajaan dahulu tinggal dan terpaksalah kena baiki balik."Kita termasuk rakyat kena beri sokongan kepada Perdana Menteri dan kabinetnya untuk mereka mentadbir negara," katanya.Sebelum ini, Timbalan Pengerusi Perhubungan UMNO Johor, Datuk Nur Jazlan Mohamed dilapor melabel Ismail Sabri sebagai Perdana Menteri daripada UMNO paling lemah dalam sejarah negara kerana didakwa tidak boleh membuat keputusan atau menegaskan kuasanya.Komen Nur Jazlan merujuk status Ahli Parlimen Ampang, Datuk Zuraida Kamaruddin sebagai Menteri Perusahaan Perladangan dan Komoditi yang sehingga kini belum diputuskan kerajaan, walaupun Ahli Parlimen Ampang itu sudah lam mengumumkan keluar BERSATU dan menyertai Parti Bangsa Malaysia (PBM).


Persidangan PPPM: Ahli disaran jadi contoh didik masyarakat isu pulihara alam sekitar

AYER KEROH, 26 Jun- Ahli Persatuan Pandu Puteri Malaysia disaran menjadi contoh mendidik masyarakat mengenai pentingnya pemuliharaan alam sekitar untuk keseimbangan alam semula jadi.Raja Permaisuri Agong, Tunku Hajah Azizah Aminah Maimunah Iskandariah bertitah, melalui kesedaran itu, masyarakat dapat memain peranan lebih aktif dan menggembleng tenaga melindungi alam sekitar demi masa depan generasi akan datang. "Dunia perlu dijaga, itu adalah tanggungjawab kita semua bersama. Dalam kata lain peranan manusialah yang sebenarnya mencorak dan dan menjaga bumi ini. Sikap memelihara dan memulihara bumi ini tidak boleh dipandang enteng. "Maka saya mengajak diri saya dan hadirin sekalian agar kita bersama-sama memainkan peranan menjadi warga dunia yang bertanggungjawab. Jika bukan kita yang menjaga dunia ini, siapa yang hendak mempedulikannya," titah baginda.Baginda bertitah demikian semasa pada perasmian Persidangan Pandu Puteri dan Mesyuarat Agung Tahunan kali ke-57 PPPM bertemakan 'Dunia Kita, Masa Depan Kita Bersama, Our World, Our Equal Future' di Pusat Dagangan Antarabangsa Melaka (MITC) Ayer Keroh.Hadir sama, Yang Dipertua Persatuan Pandu Puteri, Datin Seri Muhaini Zainal Abidin.

(Tunku Hajah Azizah (tengah) berkenan bergambar bersama pada Majlis Perasmian Mesyuarat Agung Tahunan Pandu Puteri Malaysia kali ke-57 tahun 2022 di MITC, Ayer Keroh/ FB Kerajaan Negeri Melaka)

Pada majlis berkenaan 142 orang menerima 14 anugerah daripada persatuan itu, iaitu Lencana Seumur Hidup (36 orang), Pingat Jasa (15 orang), Pingat Agok Bakti Lebah (tiga orang), Pingat Jasa Lama 20 Tahun (dua orang), Lencana Jurulatih (seorang), Mutiara IV (empat orang), Pingat Layang-layang (empat orang).Selain itu, Bintang Kehormatan (seorang), Asia Pacific Leadership Award for Service to Girl Guiding/ Girl Scouting (empat orang), Asia Pacific Leadership Award for District/ State Leaders (Commisioners) (lapan orang), Asia Pacific Leadership Award for Troop/ Unit Leaders (dua orang), Anugerah Pandu Puteri Raja (59 orang) dan Anugerah Srikandi (tiga orang).Selain itu, Anugerah Apresiasi turut diberikan kepada Temasek Foundation International, Singapura selepas PPPM menerima 5,000 khemah kiub untuk diagihkan ke semua cawangan PPPM bagi sebarang perkhidmatan semasa bencana.


Taklimat Projek 5G Kebangsaan kepada Pemuda UMNO, 1 Julai

KUALA LUMPUR, 26 Jun- Kementerian Komunikasi dan Multimedia Malaysia (K-KOMM) menawarkan satu taklimat khas berkaitan pelaksanaan Projek 5G Kebangsaan kepada Pemuda UMNO.Menterinya, Tan Sri Annuar Musa dalam satu kenyataan berkata taklimat itu bagi memberi penjelasan lebih tuntas dan terperinci seperti yang pernah dilakukan sebelum ini kepada ahli parlimen kerajaan, pembangkang serta pemegang taruh.Menerusi satu kenyataan, beliau memaklumkan, pihaknya sudah meneliti memorandum yang dikemukakan Pemuda UMNO kepada K-KOMM, selain memanjangkannya kepada Kementerian Kewangan (MOF) susulan kebanyakan intipati memorandum di bawah bidang kuasa MOF.Selaku pemimpin muda, Tan Sri Annuar menghormati hak Pemuda UMNO untuk mendapatkan penjelasan lebih mendalam mengenai perkara tersebut.

(Menteri Komunikasi dan Multimedia, Tan Sri Annuar Musa)

"Memandangkan majlis dan penjelasan ini amat penting bagi membolehkan golongan muda dan pemimpin parti mendapat penjelasan dan maklumat terkini, saya juga akan memanjangkan jemputan ini kepada beberapa pemimpin sayap Puteri dan Pergerakan Wanita UMNO."Semoga melalui majlis ini, semua persoalan yang dibangkitkan dapat dijelaskan secara terperinci oleh agensi yang terbabit," katanya menerusi kenyataan, hari ini.Taklimat tersebut dijadualkan berlangsung pada 1 Julai ini.


Kapal bawa muatan pasir karam, dua pekerja hilang

(Lokasi kejadian dua pekerja kapal membawa muatan pasir dilaporkan hilang selepas kapal terbabit karam di Sungai Batang Igan, Sibu/FOTO Facebook)

SIBU, 26 Jun - Dua pekerja sebuah kapal membawa muatan pasir hilang sementara dua orang lagi berjaya diselamatkan selepas kapal berkenaan karam di Sungai Batang Igan berdekatan Kampung Bungan Kecil, kira-kira 45km dari sini dari awal pagi tadi.Jurucakap Pusat Gerakan Operasi (PGO) Bomba Sarawak berkata identiti dua mangsa yang hilang itu masih belum dikenal pasti namun mereka dianggarkan berumur dalam lingkungan 20-an, sementara yang selamat berumur dalam lingkungan 40-an dan 50-an.Beliau berkata PGO Sarawak menerima laporan dari Balai Polis Sungai Merah pada pukul 6.05 pagi menyatakan bahawa pihaknya menerima panggilan mengenai kejadian itu daripada orang awam, dan pasukan dari Balai Bomba dan Penyelamat (BBP) Mukah telah digerakkan ke lokasi. "Semasa kejadian pelapor sempat menyelamatkan dua orang pekerja kapal dan dipercayai ada dua lagi pekerja kapal itu masih berada di dalam kapal berkenaan," katanya dalam kenyataan hari ini.

Sementara itu Ketua Polis Daerah Sibu, ACP Zulkipli Suhaili ketika dihubungi mengesahkan ada menerima laporan berhubung kejadian dan pasukan siasatan masih berada di lokasi kejadian. -BERNAMA


Harga siling baharu ayam diputuskan esok

KUALA LUMPUR, 26 Jun- Harga siling baharu ayam dan kadar subsidi akan diputuskan esok dalam Mesyuarat Jawatankuasa Teknikal Menangani Isu Sekuriti Bekalan Makanan Negara.Menteri Pertanian dan Industri Makanan, Datuk Seri Dr. Ronald Kiandee berkata penetapan harga siling baharu itu juga akan diselaraskan mengambil kira bantuan tunai tambahan Bantuan Keluarga Malaysia (BKM) yang diumumkan Perdana Menteri baru-baru ini.Jelas beliau menerusi facebooknya, kerajaan sentiasa cakna dengan keperluan semasa dan akan terus memastikan ketersediaan dan kelangsungan bekalan ayam di pasaran kekal terjamin dengan harga yang berpatutan."Pembayaran tuntutan subsidi ayam kepada penternak sebanyak RM729.43 juta sejak 5 Februari juga telah dipermudahkan dan sedang berjalan lancar. Setakat ini, sebanyak 4,041 permohonan tuntutan subsidi telah diluluskan Kementerian Pertanian dan Industri Makanan (MAFI)," katanya.Semalam, Datuk Seri Dr. Ronald telah mempengerusikan mesyuarat khas isu bekalan ayam bersama Kementerian Perdagangan Dalam Negeri dan Hal Ehwal Pengguna (KPDNHEP), Kementerian Kewangan (MOF) dan pemain-pemain industri penternakan ayam.Menerusi mesyuarat itu, pelbagai isu berbangkit berkenaan bekalan dan harga pasaran ayam telah dibincang dan diperincikan selain mengambil maklum semua pandangan dan saranan pihak industri susulan keputusan supaya harga ayam tidak diapungkan.


Kereta terjunam dalam sungai: Guru agama dan dua anak mati lemas

BALING, 26 Jun - Seorang guru agama dan dua anak lelakinya ditemui lemas selepas kereta yang mereka naiki terbabas dan terjunam ke dalam sungai.Kejadian berlaku di Jambatan Syed Omar, Jalan Sungai Petani-Baling, Kedah, lewat petang semalam.Ketua Polis Daerah Baling, Supritenden Shamsudin Mamat berkata mayat Masyitoh Ibrahim, 37, dan dua anak lelakinya Muhammad Ziyad Zikri Sharudin, 7, dan Muhammad Ziyad Haziq, 5, dijumpai di dalam kereta jenis Proton Persona yang tenggelam di dalam sungai itu.“Mayat guru Pendidikan Islam di Sekolah Kebangsaan Kampung Selarong, Kuala Ketil itu ditemukan bersama dua anaknya yang merupakan murid tahun satu dan prasekolah di sekolah yang sama. Kesemua mereka yang tinggal di Lorong Kemboja, Sungai Petani itu memakai tali pinggang keledar.“Kejadian berlaku apabila kereta yang dipandu Masyitoh dari arah Kuala Ketil menghala ke Sungai Petani telah hilang kawalan ke kiri jalan sebelum terbabas dan terjunam ke dalam Sungai Muda,” katanya dalam kenyataan hari ini.Beliau berkata mayat tiga beranak itu telah dibawa ke Hospital Kulim untuk proses bedah siasat dan kes disiasat di bawah Seksyen 41(1) Akta Pengangkutan Jalan 1987.

(Anggota PPDA telah membantu memasang kabel bagi membolehkan kren membawa naik kereta itu ke darat)

Sementara itu, Timbalan Pengarah Jabatan Bomba dan Penyelamat Malaysia (JBPM) Kedah Penolong Pesuruhjaya Bomba Syufaat Kamaron berkata pihaknya menerima panggilan kecemasan pada 6.42 petang semalam berhubung kejadian sebuah kereta terbabas ke dalam sungai.“Anggota Pasukan Penyelamat Di Air (PPDA) yang membuat selaman telah berjaya menemukan kereta berkenaan kira-kira pukul 1.41 pagi di kedalaman 25 kaki. Anggota PPDA telah membantu memasang kabel bagi membolehkan kren membawa naik kereta itu ke darat.“Kereta itu berjaya dinaikkan pada 3.30 pagi dan kesemua mangsa telah diserahkan kepada polis untuk tindakan selanjutnya. Operasi ditamatkan sepenuhnya pukul 4.43 pagi,” katanya.


Program Bina BAKAT siri keempat bermula Julai ini

SUBANG, 26 Jun- Badan Kebajikan Keluarga Angkatan Tentera (BAKAT) Angkatan Tentera Malaysia (ATM) komited untuk memperkasakan ahli-ahlinya dalam pelbagai bidang dengan meneruskan program transformasi menerusi Program Bina BAKAT. Pengerusi Jemaah Tertinggi BAKAT ATM, Datuk Tengku Muhaini Sultan Haji Ahmad Shah Al-Musta’in Billah berkata sehingga kini sebanyak tiga siri program telah dilaksanakan sejak Jun tahun lepas termasuk perlaksanaan kursus kulinari dan seni rekaan fesyen secara dalam talian dan bersemuka.Untuk siri keempat yang dirancang bermula Julai ini akan melibatkan 400 peserta ahli BAKAT dari zon Selatan, Sabah dan Sarawak.Memetik laporan Bernama, program itu dapat membantu ahli yang terdiri daripada isteri-isteri pegawai dan anggota terutama mereka yang berada dalam golongan B40 dengan menghasilkan kraftangan dan makanan jualan bagi membantu menjana pendapatan keluarga.Beliau berkata program kemahiran itu dilaksanakan secara percuma dengan memberi latihan sewajarnya di samping memberi bantuan peralatan pembelajaran.Selain itu, BAKAT ATM juga akan meningkatkan pemerkasaan ahlinya dalam bidang sukan dan kecerdasan bagi menerapkan budaya bersukan serta amalan hidup sihat.

Penglibatan dalam aktiviti sukan seperti sukan petanque juga akan menjadi medium permulaan untuk diketengahkan ke peringkat yang lebih tinggi. “Dalam usaha kita memperkasakan sukan dan kecerdasan ini, kita juga merancang untuk melaksanakan program sukan bersama agensi luar pada masa akan datang,” katanya.Menurutnya, kursus kepimpinan juga akan diadakan dalam kalangan ahlinya dalam usaha merapatkan jurang dan mengeratkan perpaduan antara isteri pegawai dan anggota ATM.Tengku Muhaini berkata setakat ini BAKAT ATM mempunyai lebih 60,000 ahli dan sekurang-kurangnya 30,000 ahli adalah suri rumah.


FMM sambut baik keputusan kerajaan kekal kos elektrik

KUALA LUMPUR, 26 Jun- Persekutuan Pekilang-Pekilang Malaysia (FMM) menyambut baik keputusan kerajaan untuk tidak mengenakan kadar surcaj yang lebih tinggi kepada pengguna walaupun berlaku lonjakan mendadak kos bahan api dan kos penjanaan elektrik lain.Presidennya Tan Sri Soh Thian Lai berkata, FMM berbesar hati apabila kerajaan telah mempertimbang secara positif saranannya untuk membantu mengawal satu daripada kos input operasi utama industri iaitu kos tenaga.“Keputusan kerajaan untuk menampung kos harga bahan api sebanyak RM5.8 bilion, oleh itu, mengekalkan surcaj Pelepasan Kos Tidak Seimbang (ICPT) pada kadar semasa serta mengekalkan kadar tarif air semasa, akan meringankan pengurusan kos utiliti dalam tempoh yang mencabar ini,” katanya dalam kenyataan semalam.

(Presiden FMM, Tan Sri Soh Thian Lai)

Soh berkata, persatuan itu berharap agar kerajaan akan terus melibatkan industri sekiranya terdapat kemungkinan kepada surcaj ICPT yang lebih tinggi pada masa akan datang berikutan ketidaktentuan pasaran global dan harga tenaga yang tidak stabil. -BERNAMA


Tiga beranak dikhuatiri lemas, kereta terjunam dalam sungai

BALING, 26 Jun- Tiga beranak dikhuatiri lemas selepas kereta jenis Proton Persona yang dinaiki mereka terbabas sebelum terjunam ke dalam sungai di Jambatan Pantai Cicar, Kuala Ketil dekat Baling, semalam.Ketua Polis Daerah Baling Supt Shamsudin Mamat berkata ketiga-tiga mangsa dikenali sebagai Mashitoh Ibrahim, 37, dan dua anak lelakinya Mohd Ziyad Zikri Sharudin, 7, dan Mohd Ziyad Haziq, 5.“Sebuah bot penyelamat dengan kekuatan lima anggota Jabatan Bomba dan Penyelamat Malaysia (JBPM) sedang mengesan mangsa dalam sungai dengan menggunakan teknik ‘grappling iron’.“Setakat ini, kesemua mangsa masih belum ditemui dan perkembangan lanjut akan dimaklumkan dari semasa ke semasa,” katanya dalam kenyataan di sini, semalam.Sementara itu, Timbalan Pengarah JBPM Kedah Penolong Pesuruhjaya Bomba, Syufaat Kamaron berkata pihaknya menerima panggilan kecemasan pada pukul 6.42 petang berhubung kejadian sebuah kereta terbabas ke dalam sungai.“Keadaan sungai deras lebih kurang 100 meter lebar dengan ketinggian tebing dan kedalaman tiga meter. Beberapa bot penduduk kampung juga turut membantu pencarian dan mereka memaklumkan bahawa mereka melihat kejadian itu berlaku.

Pasukan bomba melakukan pencarian kenderaan yang disyaki terjunam ke dalam sungai di Kampung Pantai Cicar, Kuala Ketil / FOTO BOMBA

“Anggota penyelamat yang membuat pencarian di kawasan permukaan sungai masih belum dapat mengesan kedudukan kereta berkenaan. Anggota Pasukan Penyelamat Di Air (PPDA) bersama dua bot aluminium dari Balai Bomba dan Penyelamat Baling dan Tikam Batu telah digerakan ke lokasi kejadian,” katanya.Beliau berkata polis juga telah mengesahkan identiti kesemua mangsa yang terlibat dan suami kepada mangsa telah berada di lokasi kejadian.


KUSKOP lulus bantuan RM1.54 juta kepada koperasi di Selangor - Noh

SHAH ALAM, 26 Jun- Kementerian Pembangunan Usahawan dan Koperasi (KUSKOP) meluluskan bantuan sebanyak RM1.54 juta kepada 34 koperasi di Selangor setakat 1 Jun tahun ini, menurut menteri berkenaan Tan Sri Noh Omar.Beliau berkata ia melibatkan sembilan bantuan antaranya Bantuan Pembangunan SKM, Program Pengukuhan Koperasi (PPK), Program Pemerkasaan Rantaian Bekalan Koperasi (SCOPE), Program Sektor Peneraju Ekonomi Koperasi (PROSPEK) dan Program Transformasi Ekonomi Gerakan Koperasi (TRANSFER).“Pada 2021, sebanyak 40 koperasi telah diluluskan bantuan yang sama dengan jumlah keseluruhan sebanyak RM1.8 juta,” katanya kepada pemberita selepas Majlis Makan Malam Hari Koperasi Malaysia peringkat Selangor di Pusat Konvensyen Shah Alam, di sini, malam tadi.Menurut Noh, sehingga 31 Mei, terdapat 90 koperasi baharu didaftarkan di Selangor, menjadikan jumlah keseluruhan sebanyak 1,868 koperasi di negeri itu dan tertinggi berbanding negeri-negeri lain.

(Menteri Pembangunan Usahawan dan Koperasi Tan Sri Noh Omar (tiga, kiri) melakukan gimik pelancaran Perasmian Hari Koperasi Negara 2022 Peringkat Negeri Selangor di Pusat Konvensyen Shah Alam (SACC) semalamFOTO BERNAMA

“Daripada jumlah itu, 11 koperasi tersenarai dalam profil 100 koperasi terbaik di Malaysia berbanding lapan koperasi pada 2019,” katanya.Dalam pada itu, Noh berharap kerajaan negeri Selangor dapat menyediakan sedikit peruntukan untuk koperasi di negeri tersebut memandangkan ia turut menyumbang kepada pembangunan negeri.“Beberapa kerajaan negeri memang ada menyediakan peruntukan untuk membantu koperasi, tetapi di Selangor tiada. Saya harap kerajaan negeri lihat koperasi kerana ramai ahlinya di sini (Selangor),” katanya. -BERNAMA


Pelan lebih agresif diperlukan bagi percepat transisi tenaga, kurangkan kebergantungan sumber fosil

KUALA LUMPUR, 25 Jun - Industri tenaga elektrik terus berdepan cabaran dinamik global dipengaruhi isu sumber dan kos penjanaan selain soal kemampanan. Malaysia juga tidak terkecuali terkesan dengan situasi kenaikan mendadak sumber arang batu yang merupakan sebahagian daripada sumber fosil digunakan untuk penjanaan elektrik selain gas. Menurut Pengarah Bahagian Kejuruteraan (Elektrik Kuasa) Universiti Teknologi Malaysia (UTM), Profesor Madya Dr. Jasrul Jamani Jamian, satu pelan lebih agresif diperlukan untuk mempercepat transisi tenaga.Ia bertujuan mengurangkan kebergantungan kepada sumber fosil sekaligus menjamin kelestarian masa depan industri elektrik negara.

(Pengarah Bahagian Kejuruteraan (Elektrik Kuasa) Universiti Teknologi Malaysia (UTM), Profesor Madya Dr. Jasrul Jamani Jamian)

"Dari segi kerajaan kita boleh nampak mereka mula pergi ke arah tenaga boleh baharu, sebab itu kerajaan keluar dengan nem 1.0, 2.0, 3.0 untuk menggalakkan pengguna rumah dan industri untuk pemasangan solar, banyak inisiatif diusahakan supaya kita tak bergantung 100% kepada tenaga tradisional bahan api fosil kita," kata beliau.Kesedaran mengenai amalan kecekapan tenaga dalam kalangan pengguna perlu ditingkatkan.Semalam, kerajaan mengumumkan tarif semasa elektrik dan air dikekalkan melibatkan subsidi RM5.8 bilion biar pun berdepan kenaikan kos.


PDRM minta mangsa penipuan dalam talian lapor dan beri kerjasama

(Ketua Polis Negara, Tan Sri Acryl Sani Abdullah Sani berucap pada majlis Pelancaran Kempen Anti Scam PDRM 2022 di Johor Bahru, Johor)

JOHOR BAHRU, 25 Jun - Mangsa penipuan dalam talian diseru bekerjasama dengan Polis Diraja Malaysia (PDRM) dengan melaporkan kes tersebut bagi membolehkan PDRM membanteras sindiket berkenaan.  Ketua Polis Negara, Tan Sri Acryl Sani Abdullah Sani berkata laporan yang diterima membolehkan pihak Jabatan Siasatan Jenayah Komersial mengenal pasti modus operandi digunakan sindiket terlibat. Jelasnya, terdapat sebilangan mangsa penipuan dalam talian enggan melaporkan kepada pihak polis di atas faktor malu dan tidak mahu umum mengetahui tentang kesilapannya.  Selain itu, sikap mangsa yang memandang remeh akan penipuan tersebut, dengan menganggap jumlah wang ditipu tidak banyak, menyumbang kepada cabaran dihadapi PDRM untuk mengekang sindiket tersebut.

"Mereka malu, yang kedua mereka enggan, menempuh susah payah, laporkan pada pihak polis, dengan adanya laporan-laporan yang diberi, kita akan dapat mengenal pasti, modus operandi yang digunakan atau boleh kongsi dengan masyarakat yang lain," kata beliau selepas merasmikan Pelancaran Kempen Anti Scam PDRM 2022, di sini.  Kempen yang merupakan kesinambungan daripada Kempen Pencegahan Jenayah Komersil 2021, bertujuan meningkatkan kesedaran umum tentang taktik digunakan sindiket menerusi kolaborasi pempengaruh dan khutbah Jumaat.  Acryl juga memaklumkan, terdapat penurunan kes penipuan dalam talian sejak pelancaran kempen terbabit tahun lalu melibatkan kes penipuan cinta dan penipuan telefon.


Tiga hingga empat penunggang p-hailing terlibat kemalangan dalam tempoh seminggu

(Presiden PENGHANTAR, Zulhelmi Mansor dan Presiden MSOH, Dr Shawaludin Husin menunjukkan MoU ditandatangani  yang bertujuan meningkatkan kesedaran mengenai keselamatan dan kesihatan dalam kalangan penunggang p-hailing)

SHAH ALAM, 25 Jun - Anggaran tiga hingga empat kes kemalangan dilaporkan secara mingguan berlaku dalam kalangan penunggang p-hailing.Presiden Persatuan Penghantar P-Hailing Malaysia (PENGHANTAR) Zulhelmi Mansor berkata, ini kerana mereka terlalu penat bekerja serta terikat dengan sistem aplikasi.Selain itu kurangnya kesedaran mengenai tahap keselamatan juga antara punca utama berlaku kemalangan melibatkan golongan terbabit.“Rata-rata mereka bekerja melebihi empat jam tanpa henti demi mengejar trip dan tempahan sehingga kepenatan dan akhirnya mengakibatkan kemalangan,” kata beliau selepas menandatangani Memorandum Persefahaman (MoU) antara PENGHANTAR dan Persatuan Keselamatan dan Kesihatan Perkerjaan Malaysia (MSOSH) di sini hari ini.

MoU tersebut ditandatangi Zulhelmi mewakili PENGHANTAR manakala MSOSH diwakili Presidennya Dr Shawaludin Husin, yang bertujuan meningkatkan kesedaran mengenai keselamatan dan kesihatan dalam kalangan penunggang p-hailing.Sementara itu jelas Shawaludin, MSOSH akan mengiktiraf modul Keselamatan dan Kesihatan Pekerjaan (KKP) yang dibangunkan PENGHANTAR, Institut Penyelidikan Keselamatan Jalan Raya Malaysia (MIROS), Universiti Teknologi Mara (UiTM) dan Pertubuhan Keselamatan Sosial (Perkeso)."Ia akan diadaptasikan dalam panduan KKP P-Hailing secara menyeluruh sekali gus memperbaiki jaringan keselamatan sosial pekerjanya," katanya.


Harga ayam tidak diapungkan, ambil pandangan pelbagai pihak

PUTRAJAYA, 25 Jun - Pengumuman tidak akan mengapungkan harga ayam di pasaran bukan 'pusingan U'.Perdana Menteri, Datuk Seri Ismail Sabri Yaakob sebaliknya berkata keputusan dibuat berdasarkan pandangan pihak berkepentingan terutamanya seluruh Keluarga Malaysia."Keputusan (tidak diapungkan harga ayam) dibuat setelah mendengar pandangan rakyat. Keputusan ini beri kebaikan kepada rakyat, bukan pusigan u. Kita buat untuk kebaikan rakyat, memberi faedah kepada rakyat," kata Ismail di sini.

(Ismail bercakap kepada pemberita selepas meninjau Hari Rekreasi Putrajaya 2022)

Perdana Menteri berkata demikian sebagai mengulas dakwaan pihak tertentu bahawa keputusan tersebut bersifat pusingan U.Semalam, Perdana Menteri mengumumkan harga ayam tidak akan diapungkan dan harga siling baharu akan diumum Kementerian Pertanian dan Industri Makanan dalam masa terdekat.Sementara itu, Ismail berkata meski julung kali diadakan, sambutan Hari Rekreasi Putrajaya 2022 mencapai sasaran pada hari pertama penganjurannya, yang menghimpunkan sehingga 100,000 pengunjung."Dan saya lihat dari segi pengisiannya amat menarik untuk orang dewasa, kanak-kanak, malah untuk pencinta kucing pun ada . Jadi saya lihat ini sesuai untuk keluarga bersantai mengeratkan hubungan silaturrahim dan ia merupakan satu perhimpunan keluarga disini selaras dengan cita-cita saya Keluarga Malaysia," katanya lagi.Program Hari Rekreasi Putrajaya 2022 berlangsung hingga esok dan menghimpunkan pelbagai aktiviti dan gerai jualan sekali gus membuka peluang kepada orang ramai untuk mengenali produk baharu pelancongan Putrajaya terutamanya di Anjung Floria Presint 4.


Guna aplikasi telefon pintar, kaedah cadangan kawal agihan barang bersubsidi - Alexander

KUCHING, 25 Jun - Penggunaan aplikasi telefon pintar untuk merekodkan pembelian barang kawalan, merupakan antara kaedah yang dicadangkan untuk mengawal ketat agihan barangan bersubsidi. Menteri Perdagangan Dalam Negeri Dan Hal Ehwal Pengguna, Datuk Seri Alexander Nanta Linggi berkata, kerajaan masih meneliti kaedah terbaik dan beberapa syor telah disuarakan sebagai langkah mengekang ketirisan, termasuk pembelian minyak masak kampit satu kilogram. “Kita tetapkan dua paket (minyak masak kampit) untuk seorang, tapi ada antara pengguna selepas buat pembelian, mereka pergi ke kedai lain dan beli lagi. Kita sedar itu berlaku.“Mungkin boleh pakai aplikasi nanti jadi kalau pengguna nak beli lagi di kedai lain, aplikasi itu tidak akan benarkan. Ini bukan untuk minyak masak sahaja, tapi barangan subsidi yang lain,” kata beliau selepas melawat kilang pembungkusan minyak masak, di sini.

(Menteri Perdagangan Dalam Negeri Dan Hal Ehwal Pengguna, Datuk Seri Alexander Nanta Linggiditemu bual media selepas melawat kilang pembungkusan minyak masak di Kuching, Sarawak)

Alexander turut memberi amaran kepada pemain industri untuk tidak terbabit dalam aktiviti penyelewengan barangan bersubsidi. Beliau tidak teragak-agak untuk menggantung permit syarikat sekiranya didapati bersalah.


Penyelidikan berkaitan minyak sawit, henti pergantungan kepada import

KUALA LUMPUR, 25 Jun - Kerjasama antara pihak kerajaan, universiti dan industri minyak penting bagi memastikan bekalan minyak masak stabil.Antaranya dengan melakukan pelbagai penyelidikan berkaitan minyak sawit bagi menampung permintaan dalam negara agar tiada pergantungan kepada import. Timbalan Pengarah (Penyelidikan) Pusat Pengurusan Penyelidikan dan Inovasi (RIMC), Universiti Utara Malaysia, Profesor Madya Dr. Rohami Shafie berkata kerajaan juga perlu mempunyai perancangan pelaksanaan yang bersifat ampuh dan mampan untuk manfaat rakyat.

"Kerajaan masih membantu, cuma kerajaan hanya menarik balik subsidi minyak berbotol iaitu 1kg, 3kg dan 5 kg. Subsidi yang ditarik ini adalah subsidi yang diberi oleh seluruh rakyat Malaysia sejak tahun lalu kerana suasana pendemik. Saya menjangkakan dalam bajet 2023 yang akan diumumkan beberapa bulan lagi kerajaan akan mengumumkan beberapa inisitiaf untuk membantu golongan yang terjejas teruk ekoran pandemik," kata Dr. Rohami di sini.Beliau turut menyambut baik usaha kerajaan ketika ini yang menyalurkan pelbagai bantuan, termasuk bayaran tambahan kepada penerima Bantuan Keluarga Malaysia (BKM).


Bekalan minyak masak kampit di Sarawak mencukupi

KUCHING, 25 Jun - Tiada sebarang aduan dan kesalahan mengenai kegiatan sorok barang kawalan dicatatkan di Sarawak, sepanjang pelaksanaan Kempen Anti Sorok 2022 dari Januari hingga 18 Jun lepas.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata setakat ini bekalan minyak masak kampit di negeri itu mencukupi dan kekurangan di beberapa premis adalah bersifat sementara.Setakat hari ini juga kerajaan masih mengekalkan subsidi minyak berpaket iaitu RM2.50 satu kilogram untuk kegunaan 60,000 metrik tan sebulan di seluruh negara.

(Alexander ditemui media selepas membuat pemeriksaan mengejutke sebuah kilang memproses minyak masak di Jalan Penrissen, di sini)

"Ini kekal masih diberi kepada rakyat jangan lihat kepada berbotol (minyak botol) yang dimansuhkan itu memang program sementara semasa Perintah Kawalan Pergerakan (PKP) yang ketat," kata Alexander di sini. Buat masa ini, kementeriannya sedang menyiasat lebih 6,000 premis perniagaan yang menyalahgunakan barangan subsidi termasuk minyak. "Saya tidak teragak-agak (untuk ambil tindakan), saya boleh batalkan permit mereka kalau didapati bersalah, ini amaran kepada industri minyak masak," katanya lagi.


Pusat Rawatan TH Syisyah di Makkah, hampir setanding hospital di Malaysia

MAKKAH, 25 Jun - Peranan pasukan perubatan Tabung Haji (TH) ketika musim haji hampir melengkapi semua aspek perubatan dan kesihatan sebagaimanan fungsi hospital dan pusat rawatan di Malaysia.Di Pusat Rawatan TH Syisyah di sini, terutamanya ia merangkumi semua bahagian termasuk wad pesakit, klinik bergerak, perkhidmatan ambulan sehingga ubat-ubatan serta kelengkapan hospital.  Pengarah Operasi Perubatan Mekah Haji, Dr Mohamad Nazarudin Bahari berkata ia bertujuan mengoptimumkan kesihatan jemaah haji sebelum tiba hari kemuncak iaitu wukuf di Arafah pada 9 Zulhijjah hingga fasa kedua iaitu kepulangan Jemaah haji ke tanah air. Perkhidmatan termasuk petugas perubatan pelbagai bidang iaitu pakar perubatan, pegawai perubatan, jururawat terlatih, penolong pegawai perubatan, pegawai farmasi, pegawai pemakanan dan pegawai perkhidmatan rohaniah.

(Pengarah Operasi Perubatan Mekah Haji, Dr Mohamad Nazarudin Bahari)

"Sebelum ini kita mengadakan perkhidmatan pergigian dengan pegawai pergigian dan juga anak-anak buahnya, berada juga di sini. Unit-unit sokongan lain yang membantu kami iaitu melibatkan unit x-ray, unit patologi ataupun lab, unit fisiologi juga bersama kami untuk memberikan khidmat terbaik kepada jemaah haji, memastikan jemaah haji, apa sahaja isu berkaitan dengan kesihatan boleh dirawat oleh doktor Malaysia sendiri, oleh kita punya jurupulih kita sendiri, itu yang objektifnya lebih mudah dan lebih mesra kepada pelanggan," kata Dr Mohamad Nazarudin di sini. Untuk tahun ini juga pihaknya melakukan kawalan penyakit berjangkit lebih awal bagi mencegah penularan penyakit berjangkit terutamanya COVID-19.  Hanya kes-kes yang memerlukan penjagaan rapi seperti penyakit kronik, akan dirujuk ke hospital Arab Saudi.  Bagaimanapun setakat ini katanya rawatan pesakit sangat minimum setelah kerajaan Arab Saudi memperketatkan syarat kemasukan jemaah haji untuk tahun ini.


MEDAC sasar tambah 500 Coopmart lagi

KOTA BHARU, 25 Jun - Kementerian Pembangunan Usahawan dan Koperasi (MEDAC) menyasarkan tambahan lebih 500 buah kedai koperasi atau Coopmart di seluruh negara.Menurut Timbalan Menterinya, Datuk Muslimin Yahaya, ia bagi membantu menangani kos sara hidup yang dilihat semakin meningkat. Ketika ini terdapat 400 Coopmart di seluruh negara melibatkan pelbagai jenis koperasi."Koperasi kita sangat signifikan dengan Coopmart mana ada kedai jimat yang harga lebih rendah daripada pasaran biasa dan setakat ini kita menyasarkan lebih daripada 500 Coopmart untuk kita laksanakan seberapa banyak koperasi yang ada kemampuan untuk kita bina rangkaian kedai Coopmart pada harga yang lebih murah kita berikan kepada ahli dan kita berikan pada rakyat juga pada harga lebih murah," kata beliau pada sidang media sempena Hari Koperasi Negara Peringkat Negeri Kelantan, di sini.

(Timbalan Menteri Pembangunan Usahawan dan Koperasi, Datuk Muslimin Yahaya berucap pada perasmian Hari Koperasi Negara Peringkat Negeri Kelantan)

Jelas Muslimin, pihaknya akan memastikan sama ada koperasi masjid atau koperasi berasaskan perkhidmatan untuk dijadikan Coopmart dengan bantuan dana daripada Suruhanjaya Koperasi Malaysia (SKM) dan Angkatan Koperasi Kebangsaan Malaysia Berhad (Angkasa).


Pilih ikan air tawar, elak kebergantungan terhadap ikan laut

TAMPIN, 25 Jun - Sumber ikan air tawar berpotensi untuk dikomersialkan sebagai jaminan bekalan ikan tanpa kebergantungan terhadap ikan laut. Orang ramai turut digalakkan untuk memilih sumber protein itu sebagai alternatif kepada sumber perikanan sedia ada. Menurut Pengarah Bahagian Pembangunan Akuakultur Jabatan Perikanan, Datuk Azahari Othman pemilihan dan pengambilan ikan air tawar sumber protein utama kelak mampu mewujudkan pendapatan tambahan kepada komuniti perikanan. Berdasarkan statistik subsektor akuakultur menyumbang kepada 22 peratus jumlah pengeluaran ikan dalam negeri. "Ikan air tawar ini mampu dibeli oleh masyarakat. Jika kita lihat ikan keli di pasaran lebih kurang RM15 ringgit yang siap disiang. Jadi kalau kita lihat juga contohnya ikan tilapia semuanya mampu dibeli oleh masyarakat. Jadi kita cuba untuk meningkatkan produktiviti satu ternakan dan seterusnya dapat memberikan harga yang kompetitif kepada pengguna pada masa akan datang," kata Azahari di sini.

Beliau berkata demikian selepas menyempurnakan program Jelajah Jom Makan Ikan Air Tawar di sini. Program berkenaan bertujuan meningkatkan perspektif positif awam terhadap pengambilan ikan air tawar sebagai sumber protein utama. Terdahulu, kerajaan menyasarkan sumbangan sektor akuakultur sebanyak 40 peratus kepada keseluruhan pengeluaran perikanan Malaysia menjelang tahun 2030.


Hampir 250,000 PATI pulang secara sukarela menerusi Program Rekalibrasi Pulang

BATU KURAU, 25 Jun - Seramai 282,561 pendatang asing tanpa izin (PATI) sudah berdaftar untuk pulang secara sukarela menerusi Program Rekalibrasi Pulang, sejak ia dilaksanakan pada Disember 2020.Menurut Menteri Dalam Negeri, Datuk Seri Hamzah Zainuddin daripada jumlah itu seramai 243,297 individu telah pulang ke negara asal masing-masing.  Program tersebut akan berakhir pada 30 Jun ini. "Kita akan mengambil tindakan tegas kepada sesiapa sahaja yang tidak mahu menerima arahan yang telah pun kita keluarkan. Tempoh hari masih lagi ada yang ambil sambil lewa, sama ada mereka yang tinggal di sini, warga asing yang tinggal di sini tanpa dokumen yang sah, tanpa pengesahan yang dibuat oleh Imigresen. Begitu juga dengan majikan yang mengambil mereka bekerja, kita akan bawa mereka ke mahkamah," kata Hamzah di sini.

Beliau berkata demikian selepas menghadiri Program Kenduri Rakyat di Dewan Orang Ramai Jalan Besar, Kampung Anak Kurau, di sini.  Program Rekalibrasi Pulang merupakan program yang membenarkan PATI untuk pulang ke negara asal secara sukarela tertakluk kepada syarat-syarat tertentu yang ditetapkan.


Penyakit misteri serang durian musang king, pekebun rugi lebih RM1 juta

TANAH MERAH, 25 Jun - Hampir 100 pengusaha durian Musang King di Tanah Merah dan Jeli kehilangan hasil lebih RM1 juta selepas buah rosak, akibat penyakit misteri.Ekoran penyakit misteri itu, ia turut mengganggu kualiti dan rasa raja buah itu.Tinjauan ke daerah terbabit mendapati kebanyakan pengusaha mendakwa satu pokok yang sebelum ini boleh menghasilkan hampir 500 biji durian untuk satu musim, kini hanya menghasilkan beberapa biji buah yang elok untuk dijual.

"Akibat serangan penyakit misteri ini, durian mudah rosak, buah gugur sebelum tiba masanya, selain kulit kehitaman serta berulat. Pemborong durian yang menjadi pelanggan tetap di kebun ini juga sudah memilih pekebun lain kerana saya tidak dapat membekalkan kepada mereka Musang King berkualiti tinggi," kata Che Mohd Zaid Che Hasan. Tambah Zaid, Selain Musang King, durian lain seperti D24, IOI, Tok Litok dan durian kampung juga turut dijangkiti penyakit misteri berkenaan.Dalam pada itu, terdapat pengusaha durian yang terpaksa menjual Musang King yang siap dibungkus, berbanding menjualnya secara biji kerana buah berulat.

"Buah siap peket dijual pada harga lebih murah berbanding dijual biji sekitar RM35 sehingga RM40 sekilogram. Dengan cara ini, kami boleh memilih sendiri isi yang elok, sebelum dijual. Saya sangat berharap jika ada dapat membantu kami dengan penyakit yang menyerang durian kami supaya masalah sama tidak berulang," kata Ibrahim Abdullah. Sementara itu, Pengerusi Pertubuhan Peladang kawasan Lanas Jedok, Tanah Merah, Zulkifli Yunus berharap agensi kerajaan dapat turun padang membantu menyelesaikan masalah tersebut sekaligus dapat mencari jalan penyelesaian terbaik kepada pengusaha durian.


5,000 pelajar disasar sertai DEC4IR

JOHOR BAHRU, 25 Jun - Kementerian Sains, Teknologi dan Inovasi (MOSTI) menyasarkan penyertaan 5,000 pelajar sekolah dari seluruh negara bagi pertandingan Dron Edu Challenge 4IR (DEC4IR) tahun ini.  Pertandingan secara dalam talian itu bermula bulan ini hingga Oktober depan.Menterinya, Datuk Seri Dr Adham Baba berkata menerusi pertandingan tersebut kerajaan mengalu-alukan penglibatan bakat-bakat baharu bagi menceburi bidang pendidikan sains, teknologi, kejuruteraan dan matematik (STEM).  Pertandingan itu juga diharapkan dapat meningkatkan penyertaan hingga 60 peratus pelajar sekolah dalam bidang robotik dron.

(Adham Baba bercakap dalam sidang media selepas melancarkanPra Pelancaran Dron Edu Challenge 4 IR 2022 di Tapak Pengujian Dron,DRZ Iskandar di Iskandar Puteri, di sini)

"Melalui kerjasama dengan Kementerian Pendidikan Malaysia (KPM) supaya STEM ini dapat kita tingkatkan, terutama penyertaan pelajar-pelajar dalam bidang sains, 60 peratus hingga 40 peratus," kata Adham Baba di sini.


Harga ayam ditentukan selepas libat urus bersama industri rantaian bekalan

KUALA LUMPUR, 25 Jun - Kementerian Perdagangan Dalam Negeri dan Hal Ehwal Pengguna (KPDNHEP) mengadakan program libat urus dengan penggiat indusri rantaian bekalan ayam negara bagi menentukan harga siling ayam yang baharu. Menterinya, Datuk Seri Alexander Nanta Linggi berkata libat urus berkenaan diadakan susulan pengumuman Perdana Menteri Datuk Seri Ismail Sabri Yaakob mengenai keputusan kerajaan untuk meneruskan penetapan harga siling ayam di pasaran. "Pertemuan dengan penggiat industri sebagai pemegang taruh dalam rantaian bekalan ayam di pasaran adalah antara lain bagi menentukan paras harga siling seterusnya, memandangkan penetapan sebelum ini dijadual berakhir pada 30 Jun (Khamis depan)," katanya dalam catatan di Facebook beliau. Menurut Nanta, sesi yang bermula pagi tadi akan mengambil kira segenap pandangan dalam menentukan tahap harga maksimum jualan ayam di pasaran.

Peranan KPDNHEP akan terarah kepada penguatkuasaan demi memastikan peniaga mematuhi harga siling yang ditetapkan, katanya. Semalam, Perdana Menteri mengumumkan kerajaan memutuskan harga ayam di pasaran tidak akan diapungkan dalam usaha memastikan rakyat tidak terbeban.Menurut Ismail Sabri, harga siling baharu bagi ayam akan diumumkan dalam masa terdekat oleh Menteri Pertanian dan Industri Makanan Datuk Seri Dr Ronald Kiandee. Pada masa ini, kerajaan menetapkan harga maksimum runcit ayam dan telur bagi Semenanjung Malaysia bagi ayam bulat standard adalah pada RM8.90 sekilogram dan ayam bulat super (disembelih dan dibersihkan tanpa kaki, kepala, hati dan hempedal) pada RM9.90 sekilogram. - BERNAMA


Silibus pembelajaran akan dikaji semula - Radzi

PUTRAJAYA, 25 Jun - Silibus pembelajaran di sekolah akan dikaji semula berdasarkan kerumitan dan bukan kebiasaan pelajar.Menteri Kanan Pendidikan, Datuk Dr Mohd Radzi Md Jidin berkata kajian semula itu bertujuan bagi melihat standard silibus pendidikan agar tidak membebankan pelajar."Dalam konteks ini kita akan lihat pertama sekali adakah ianya melibatkan isu terlalu rumit ataupun ianya ketidakbiasaan, yang itu kita hendak kena semaklah, jadi ini perkara yang sedang kita berikan tumpuan." katanya selepas menyempurnakan Majlis Pecah Tanah Projek Pembinaan Bangunan Tambahan dan Padang Sekolah Kebangsaan Putrajaya Presint 18(2), di sini.

Tambah Radzi, sekiranya didapati silibus yang diajar itu kompleks, pihak kementerian akan membuat semakan.Sementara itu, mengenai mewujudkan jawatan warden asrama sepenuh masa, Radzi berkata pelbagai perkara perlu diambil kira sebelum jawatan tersebut diwujudkan.Katanya, keputusan sama ada perlu diwujudkan jawatan tersebut tidak hanya diputuskan Kementerian Pendidikan (KPM) malah perlu melibatkan pelbagai pihak."Sebenarnya kita ambil kira ramai yang mengatakan mengapa hanya naikkan elaun sahaja, mengapa tidak wujudkan jawatan tetap."Sebenarnya kami di kementerian telah berbincang semua pilihan yang ada. Kalau nak tambah jawatan tetap macam mana, boleh dilaksanakan ataupun tidak. Jadi dalam konteks itu banyak kekangan, sebab itu kita ambil kira semua kekangan yang ada," katanya.Sebelum ini, KPM mengumumkan jumlah elaun warden asrama dinaikkan sebanyak 25% dan menambah seramai 3,813 orang warden asrama di 1,874 buah sekolah berasrama KPM seluruh negara berkuat kuasa Ogos ini.


Semarakkan seni budaya di sekolah, elak ditelan zaman

SINTOK, 25 Jun - Permainan tradisional seperti congkak, batu seremban, seni budaya dan tarian tradisional perlu dimartabatkan kembali terutama di sekolah-sekolah melibatkan generasi kanak-kanak dan remaja.Ini bagi memastikan permainan dan seni budaya yang pernah popular suatu ketika dahulu tidak hilang ditelan zaman.

Dekan Hal Ehwal Pelajar, Universiti Utara Malaysia (UUM), Dr Kamarul Azman Khamis berkata mutakhir ini golongan remaja dan kanak-kanak sering terdedah kepada permainan-permainan berasaskan teknologi moden menggunakan gajet, komputer dan sebagainya.

Katanya, keadaan itu menyebabkan permainan tradisional semakin ditinggalkan dan dilupakan.

“Lantaran itu, usaha untuk mengembalikan zaman kegemilangan permainan tradisional perlu dilakukan bagi memartabatkan semula permainan tradisional yang berjaya membentuk semangat kerjasama dan perpaduan dikalangan masyarakat khususnya Orang Melayu," katanya selepas merasmikan Program Budaya Seni Tradisional anjuran Pusat Budaya dan Seni UUM di Sekolah Kebangsaan Felda Bukit Tangga, di sini.

Seramai 50 orang murid darjah enam SK Felda Bukit Tangga menyertai program tersebut.


Jemaah haji kongsi pelbagai kisah

MAKKAH, 25 Jun- Setiap Jemaah haji yang terpilih berpeluang datang beribadat di tanah suci walau datang dari latar belakang yang berbeza.  Dalam masa yang sama ada sebahagian dari mereka hadir membawa pelbagai kisah untuk dikongsi. Bagi Raniza Idayu Kairan, menjadi tetamu Allah pada tahun ini cukup menghadirkan pelbagai perasaan kerana hari pelepasan ke tanah suci jatuh pada hari lahir ayahnya, manakala 'Hari Wukuf' dijangka jatuh pada hari lahir arwah ibunya.

"Insyaallah, kami akan titipkan doa untuk arwah mak saya, kebetulan Hari Wukuf jatuh pada hari jadinya dan ia sangat menyentuh sentimental pada saya dan asbab mereka saya ada disini', katanya.Manakala pasangan Mohd Amir Adris dan Rabeatul Husna Abdull Rahman terpaksa meninggalkan dua anak, seorang menghidap penyakit asma yang serius dan seorang menghidap penyakit buah pinggang.

(Jemaah haji, Mohd Amir Adris dan Rabeatul Husna Abdull Rahman)

"Terima kasih kepada mak ayah saya adik beradik saya, terima kasih kepada guru-guru yang membantu proses pertukaran sekolah dan seperti yang mak saya dah pesan serahkan urusan kepada allah mudah mudahan allah jaga anak-anak kami di kampung dan kami akan balik dengan selamat ke pangkuan keluarga kami insyaallah.  Peluang menjadi tetamu Allah juga dimanfaat untuk berdoa sebaik mungkin kepada yang maha esa agar segala urusan dipermudahkan baik di tanah suci mahupun di tanah air.


Polis cari saksi kes kemalangan, penunggang motosikal maut di NPE

(Mangsa yang maut merupakan seorang lelaki warganegara tempatan telah melanggar belakang lori yang berhenti di lorong paling kiri kerana mengalami kerosakan/FOTO IHSAN POLIS PJ)

PETALING JAYA, 25 Jun- Polis meminta orang awam yang mempunyai maklumat insiden kemalangan yang menyebabkan seorang penunggang motosikal maut di Kilometer 5.8 Lebuhraya di Lebuh Raya Baru Pantai (NPE) menghala ke ibu negara tampil membantu siasatan.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid, berkata mereka boleh menghubungi Pegawai Penyiasat Bahagian Siasatan dan Penguatkuasaan Trafik Ibu Pejabat Polis Daerah Petaling Jaya, Inspektor Mohd Hafeez Faesal A.Aziz di talian 011-32311232.

(Insiden kemalangan yang menyebabkan seorang penunggang motosikal maut di Kilometer 5.8, Lebuhraya NPE menghala ke ibu negara/FOTO POLIS PJ)

"Lebih kurang pukul 3.26 petang, Bahagian Siasatan dan Penguatkuasaan Trafik IPD Petaling Jaya telah menerima satu laporan polis berkenaan kemalangan jalan raya melibatkan dua buah kenderaan iaitu motosikal jenis honda dash, dan lori jenis Inokom."Siasatan awal mendapati kemalangan berlaku kira-kira 2.47 petang, katanya dalam kenyataan pada malam Jumaat.

Beliau berkata, mangsa yang maut merupakan seorang lelaki warganegara tempatan telah melanggar belakang lori yang berhenti dilorong paling kiri kerana mengalami kerosakan. "Akibat kejadian tersebut mangsa yang berusia 22 tahun maut di lokasi kejadian," katanya.


Isham jalil dilantik ahli MT UMNO menggantikan Tajuddin

(Isham Jalil dilantik sebagai Ahli Majlis Tertinggi (MT) UMNO/BERNAMA)

KUALA LUMPUR, 25 Jun- Bekas Ketua Penerangan Barisan Nasional (BN) Selangor Isham Jalil dilantik sebagai Ahli Majlis Tertinggi (MT) UMNO pada malam Jumaat.Setiausaha Agung UMNO Datuk Seri Ahmad Maslan berkata Isham menggantikan Ahli Parlimen Pasir Salak Datuk Seri Tajuddin Abdul Rahman yang digugurkan sebagai ahli MT.“Isham telah dilantik Presiden parti Datuk Seri Dr Ahmad Zahid Hamidi dan mengangkat sumpah hari ini,“ katanya kepada pemberita selepas menghadiri Mesyuarat Ahli MT UMNO yang dipengerusikan Ahmad Zahid di Menara Dato Onn di sini malam ini.Isham, 46, sebelum ini digugurkan daripada jawatannya sebagai Ketua Penerangan BN Selangor oleh BN negeri itu.Ahmad berkata Mesyuarat MT UMNO juga mencadangkan supaya Lembaga Unggas Negara wajar dipertimbang untuk diwujudkan bagi menangani isu ayam sekali gus mengelakkan manipulasi pihak kartel berkepentingan.Beliau berkata Mesyuarat MT juga menegaskan Rang Undang-Undang Anti Lompat Parti dibentangkan segera di Parlimen sebelum Pilihan Raya Umum ke-15 (PRU15) selain mewujudkan Akta Pendanaan Politik agar garis panduan jelas mengenai kewangan parti dapat diadakan.Katanya mesyuarat juga memutuskan bahawa jentera pilihan raya UMNO di semua peringkat digembleng bersama parti komponen BN supaya tahap kesiapsiagaan jentera BN berada pada tahap tertinggi.

(Setiausaha Agung UMNO Datuk Seri Ahmad Maslan berkata Isham menggantikan Ahli Parlimen Pasir Salak Datuk Seri Tajuddin Abdul Rahman yang digugurkan sebagai ahli MT/BERNAMA)

Ditanya mengenai perkembangan Jabatan Pendaftaran Pertubuhan (RoS) mengenai pindaan perlembagaan parti, Ahmad berkata beliau berharap RoS memberikan keputusan segera kerana semua dokumen telah dihantar mengikut prosedur ditetapkan.Pada 15 Mei lepas, Perhimpunan Agung UMNO Khas secara rasminya meluluskan usul pindaan Perlembagaan UMNO bagi membolehkan MT diberi pilihan menentukan tempoh masa pemilihan parti.Selain itu, Ahmad memaklumkan Majlis Tertinggi BN akan memutuskan mengenai permohonan daripada Parti Bangsa Malaysia (PBM) untuk menyertai gabungan itu.-BERNAMA


Agenda 2030: Malaysia kemuka tiga cadangan

(Perdana Menteri, Datuk Seri Ismail Sabri Yaakob menyertai pemimpin dari Brazil, Russia, India, China dan Afrika Selatan serta dua belas Ketua Negara atau Kerajaan lain di Dialog Peringkat Tertinggi Mengenai Pembangunan Global (BRICS Plus)

KUALA LUMPUR, 25 Jun- Malaysia mencadangkan Arkitektur Pembangunan Antarabangsa diperkukuh bagi membangunkan semula ekonomi supaya menjadi lebih baik sekali gus membantu mencapai Agenda 2030 untuk Pembangunan Mampan (Agenda 2030) yang diperaku pada 2015. Perdana Menteri Datuk Seri Ismail Sabri Yaakob dalam kenyataan negara pada Dialog Peringkat Tertinggi Mengenai Pembangunan Global memaklumkan terdapat banyak negara membangun memiliki program dan agensi yang berpengalaman luas dalam bidang pembangunan."Sebagai contoh, China mempunyai Agensi Kerjasama Pembangunan Antarabangsa China (CIDCA) manakala Program Kerjasama Teknikal Malaysia (MTCP) yang ditubuhkan lebih empat dekad lalu telah memberi manfaat kepada lebih 34,000 peserta dari 140 negara. "Program dan agensi ini perlu memupuk kerjasama untuk membantu negara membangun yang lain berdasarkan konsep Kerjasama Trilateral," katanya dalam dialog itu yang diadakan secara maya malam ini.Presiden China Xi Jinping mempengerusikan dialog itu yang turut dihadiri empat lagi negara anggota BRICS iaitu Presiden Rusia Vladimir Putin, Perdana Menteri India Narendra Modi, Presiden Afrika Selatan Cyril Ramaphosa dan Timbalan Presiden Brazil Hamilton Mourao.

(Perdana Menteri Datuk Seri Ismail Sabri Yaakob dalam kenyataan negara pada Dialog Peringkat Tertinggi Mengenai Pembangunan Global memaklumkan terdapat banyak negara membangun memiliki program dan agensi yang berpengalaman luas dalam bidang pembangunan)

Turut serta Presiden Algeria Abdelmajib Tebbaoune, Presiden Argentina Alberto Fernandez, Presiden Mesir Abdel Fattah El-Sis, Presiden Indonesia Joko Widodo,  Presiden Iran Ebrahim Rais, Presiden Kazakhstan Kassym-Jomart Tokayev,  Presiden Senegal Macky Sall, Presiden Uzbekistan Shavkat Mirziyoyev, Perdana Menteri Kemboja Hun Sen, Perdana Menteri Ethiopia Abiy Ahmed Ali, Perdana Menteri Fiji Josaia Voreqe Bainimarama dan Perdana Menteri Thailand Prayut Chan-o-Cha.Selain itu, Perdana Menteri mencadangkan agar masyarakat antarabangsa mengukuhkan sistem pelbagai hala termasuk dana yang disalurkan kepada Pertubuhan Kesihatan Sedunia (WHO), Pertubuhan Makanan dan Pertanian (FAO) serta Program Pembangunan Pertubuhan Bangsa-Bangsa Bersatu (UNDP) bagi mencapai matlamat pembangunan mampan. Beliau berkata tumpuan badan terbabit mestilah diberikan mengikut keperluan negara membangun dan bukannya agenda negara penyumbang.Menerusi cadangan ketiga pada dialog itu, Ismail Sabri menyarankan agar negara maju memenuhi komitmen dalam menangani krisis alam sekitar dan perubahan iklim.“Usaha perlu dipergiat dalam menghadapi cabaran yang saling berkait melalui peningkatan dan pembiayaan inovatif, perkongsian teknologi dan pembangunan keupayaan yang menyokong peralihan ke arah ekonomi global yang lebih hijau,” katanya.Ismail Sabri berkata sebagai contoh, negara anggota Pertubuhan Kerjasama dan Pembangunan Ekonomi (OECD), yang merupakan antara negara terkaya di dunia, memperuntuk hanya 0.33 peratus daripada Keluaran Dalam Negara Kasar mereka sebagai Bantuan Pembangunan Rasmi (ODA) berdasarkan laporan pada 12 April 2021.

Perdana Menteri berkata oleh kerana negara maju belum mencapai komitmen US$100 bilion setahun bagi tujuan pembiayaan iklim maka Malaysia menyeru agar komitmen yang sudah dipersetujui sebelum ini segera dicapai memandangkan dunia sudah jauh berbeza berbanding semasa Agenda 2030 diperaku tujuh tahun lepas.Menerusi dialog tiga jam yang bermula pada 7.45 malam itu, beliau turut menegaskan bahawa Malaysia kekal komited dalam usaha memacu kemajuan dalam Matlamat Pembangunan Mampan (SDG) sepertimana termaktub dalam Rancangan Malaysia Ke-12.Membuktikan lagi komitmen Malaysia, Ismail Sabri berkata Pelan Hala Tuju Matlamat Pembangunan Mampan Kebangsaan (2021-2025) Fasa Kedua sedang dirangka bagi mengenal pasti bidang keutamaan berkaitan selain melaksanakan SDG di peringkat tempatan menerusi Kumpulan Rentas Parti Parlimen Malaysia. "Ini adalah model inovatif yang mengumpulkan Ahli Parlimen dan pihak berkepentingan tempatan untuk bersama-sama mencari penyelesaian kepada cabaran di peringkat akar umbi," katanya.Beliau juga berkata Malaysia berhasrat mempromosi lebih banyak pelaburan berasaskan pembangunan mampan dengan meningkatkan akses kepada pembiayaan hijau dan penciptaan 12 pasaran baharu. "Namun begitu, Malaysia tidak boleh melakukan usaha ini secara bersendirian. Negara yang terlibat dalam sidang kemuncak ini mempunyai kelebihan tersendiri. Oleh itu, penting sekali untuk kita bekerjasama dalam usaha mencapai Agenda 2030,” katanya sambil menambah sebagai Rakan Inisiatif Pembangunan Global (GDI), Malaysia menyatakan sokongan berterusan terhadap usaha memacu pembangunan global ke arah dunia yang lebih makmur, inklusif dan mampan. -BERNAMA


Malaysia, Vietnam minat bekerjasama memperkasa sosioekonomi wanita dan kanak-kanak

(Malaysia dan Vietnam akan bekerjasama rapat untuk meningkatkan penyertaan wanita dalam ekonomi/FOTO FB RINA HARUN)

BANGKOK, 25 Jun- Malaysia dan Vietnam berminat untuk menjalinkan kerjasama untuk menggalakkan usaha pemerkasaan sosioekonomi wanita dan kanak-kanak dalam era pasca COVID-19.Menteri Pembangunan Wanita, Keluarga dan Masyarakat, Datuk Seri Rina Mohd Harun berkata langkah-langkah sewajarnya perlu diambil memandangkan wanita dan kanak-kanak perempuan adalah antara kumpulan rentan yang paling terjejas akibat pandemik COVID-19.Justeru itu katanya, Malaysia dan Vietnam akan bekerjasama rapat untuk meningkatkan penyertaan wanita dalam ekonomi.Selain itu, kedua-dua negara juga akan membantu kanak-kanak kembali ke sekolah untuk membolehkan mereka mengikuti semula pembelajaran.“Malaysia dan Vietnam akan bekerjasama untuk membantu wanita dan kanak-kanak meningkatkan kehidupan mereka selepas COVID-19,” katanya kepada Bernama.Terdahulu, Naib Presiden Vietnam, Vo Thi Anh Xuan mengadakan pertemuan dua hala dengan Rina di luar Sidang Kemuncak Wanita Global 2022.Antara agenda perbincangan dalam pertemuan itu adalah mengenai kerjasama dua hala antara Malaysia dan Vietnam termasuk mempromosikan kesaksamaan gender, pemerkasaan wanita dan perlindungan sosial untuk wanita dan remaja.

(Rina ketika mengadakan perbincangan bersama deligasi daripada kerajaan Vietnam/FOTO FB RINA HARUN)

Selain itu, Rina berkata Xuan turut mencadangkan Malaysia dan Vietnam bekerjasama rapat untuk menyediakan perlindungan sewajarnya kepada pekerja Vietnam terutamanya wanita yang berkerja di pelbagai sektor di Malaysia.“Saya akan sampaikan perkara ini kepada Menteri Sumber Manusia (Datuk Seri M Saravanan),” katanya.Statistik menunjukkan terdapat kira-kira 9,500 pekerja Vietnam di Malaysia.-BERNAMA